### NN 67/2025 (9.4.2025.), Zakon o izmjenama i dopunama Zakona o tržištu toplinske energije

HRVATSKI SABOR

858

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O TRŽIŠTU
 TOPLINSKE ENERGIJE

Proglašavam Zakon o izmjenama i dopunama Zakona o tržištu toplinske energije, koji je Hrvatski sabor donio na sjednici 28. ožujka 2025.

Klasa: 011-02/25-02/33

Urbroj: 71-10-01/1-25-2

Zagreb, 4. travnja 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O TRŽIŠTU TOPLINSKE ENERGIJE

Članak 1.

U Zakonu o tržištu toplinske energije (»Narodne novine«, br. 80/13., 14/14., 102/14., 95/15., 76/18. i 86/19.) članak 2. mijenja se i glasi:

»(1) Ovim se Zakonom u pravni poredak Republike Hrvatske prenose sljedeće direktive:

– Direktiva 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora energije i dopuni te naknadnom ukidanju Direktive 2001/77/EZ i Direktive 2003/30/EZ (SL L 140, 5. 6. 2009.),

– Direktiva 2010/31/EU Europskog parlamenta i Vijeća od 19. svibnja 2010. o energetskim svojstvima zgrada (preinaka) (SL L 153, 18. 6. 2010.),

– Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti kojom se dopunjuju direktive 2009/125/EZ i 2010/30/EU i ukidaju direktive 2004/8/EZ i 2006/32/EZ (SL L 315, 14. 11. 2012.),

– Direktiva (EU) 2023/1791 Europskog parlamenta i Vijeća od 13. rujna 2023. o energetskoj učinkovitosti i izmjeni Uredbe (EU) 2023/955 (preinaka) (Tekst značajan za EGP) (SL 231, 20/09/2023, p. 1 – 111),

– Direktiva 2018/2001 Europskog parlamenta i Vijeća od 11. prosinca 2018. o promicanju uporabe energije iz obnovljivih izvora (preinaka) (Tekst značajan za EGP) (SL L 328, 21. 12. 2018.),

– Direktiva (EU) 2023/2413 Europskog parlamenta i Vijeća od 18. listopada 2023. o izmjeni Direktive (EU) 2018/2001, Uredbe (EU) 2018/1999 i Direktive 98/70/EZ u pogledu promicanja energije iz obnovljivih izvora te o stavljanju izvan snage Direktive Vijeća (EU) 2015/652 (SL L, 2023/2413, 31. 10. 2023.).

(2) Ovim se Zakonom osigurava provedba sljedećih akata Europske unije:

– Delegirana uredba Komisije (EU) 2019/826 od 4. ožujka 2019. o izmjeni priloga VIII. i IX. Direktivi 2012/27/EU Europskog parlamenta i Vijeća u pogledu sadržaja sveobuhvatnih procjena potencijala za učinkovito grijanje i hlađenje i

– Uredba (EU) 2018/1999 Europskog parlamenta i Vijeća od 11. prosinca 2018. o upravljanju energetskom unijom i djelovanjem u području klime, izmjeni uredaba (EZ) br. 663/2009 i (EZ) br. 715/2009 Europskog parlamenta i Vijeća, direktiva 94/22/EZ, 98/70/EZ, 2009/31/EZ, 2009/73/EZ, 2010/31/EU, 2012/27/EU i 2013/30/EU Europskog parlamenta i Vijeća, direktiva Vijeća 2009/119/EZ i (EU) 2015/652 te stavljanju izvan snage Uredbe (EU) br. 525/2013 Europskog parlamenta i Vijeća (SL L 328, 21. 12. 2018.) (u daljnjem tekstu: Uredba (EU) 2018/1999) u dijelu koji se odnosi na energetsku učinkovitost.«.

Članak 2.

Članak 3. mijenja se i glasi:

»(1) Izrazi koji se koriste u ovom Zakonu imaju značenja utvrđena zakonom kojim se uređuje energetski sektor.

(2) U ovom se Zakonu koriste i izrazi koji u smislu ovoga Zakona imaju sljedeća značenja:

1. centralni toplinski sustav – toplinski sustav koji se sastoji od proizvodnog postrojenja toplinske energije i distribucijske mreže,

2. distribucijska mreža – vrelovodna, toplovodna i/ili parovodna mreža, od obračunskog mjernog mjesta proizvođača toplinske energije do obračunskog mjernog mjesta kupca, duljine veće od 2000 metara i ima priključeno više od 500 samostalnih uporabnih cjelina,

3. distribucijsko područje – područje ili dio područja jedinice lokalne samouprave za koje se daje koncesija za distribuciju toplinske energije ili koncesija za izgradnju distribucijske mreže,

4. distribucija toplinske energije – razvod toplinske energije distribucijskom mrežom radi isporuke toplinske energije kupcu, isključujući opskrbu toplinskom energijom,

5. distributer toplinske energije – energetski subjekt koji obavlja energetsku djelatnost distribucije toplinske energije u centralnom toplinskom sustavu,

6. djelatnost kupca toplinske energije – djelatnost različita od energetske djelatnosti, a obuhvaća usluge određene člankom 11. ovoga Zakona,

7. energenti – smatraju se ulazne količine plina, naftnih derivata, ugljena, obnovljivih izvora energije i sl. za transformaciju u toplinsku energiju,

8. energetski subjekt – pravna ili fizička osoba koja obavlja jednu ili više energetskih djelatnosti i ima dozvolu za obavljanje energetske djelatnosti,

9. Hrvatska energetska regulatorna agencija (u daljnjem tekstu: Agencija) – nezavisan regulator energetskih djelatnosti osnovan posebnim zakonom i s ovlastima propisanim odredbama ovoga Zakona, zakona kojim se uređuje energetski sektor i regulacija energetskih djelatnosti,

10. individualni troškovi toplinske energije – troškovi utvrđeni na mjesečnom računu za krajnjeg kupca koji se sastoje od troškova za isporučenu toplinsku energiju za samostalnu uporabnu cjelinu krajnjeg kupca,

11. instalacije krajnjeg kupca – instalacije grijanja u samostalnoj uporabnoj cjelini od radijatorskog ventila, uključujući radijatorski ventil i radijator u slučaju vertikalnog razvoda, odnosno instalacije grijanja za samostalnu uporabnu cjelinu od zasebnog mjerila toplinske energije, uključujući zasebno mjerilo toplinske energije,

12. kogeneracija – proizvodno postrojenje za transformaciju ulazne količine energenta u kojemu se istodobno proizvodi toplinska i električna ili mehanička energija u jedinstvenom procesu,

13. korisnik distribucijske mreže – svaka fizička ili pravna osoba koja predaje toplinsku energiju u distribucijsku mrežu, odnosno preuzima toplinsku energiju iz distribucijske mreže

14. korištenje za pretežito poslovnu uporabu – smatra se kada količina toplinske energije za grijanje prostora, za vlastite potrebe, od strane krajnjeg kupca koji nije kućanstvo, iznosi manje od pedeset posto ukupno utrošene toplinske energije,

15. kotlovnica – proizvodno postrojenje za proizvodnju toplinske energije, uključujući proizvodno postrojenje koje koristi obnovljive izvore energije i kogeneraciju, za transformaciju ulazne količine energenta i/ili energije, koje je dio samostalnog, zatvorenog ili centralnog toplinskog sustava, koje sadrži strojeve i uređaje s povećanim opasnostima,

16. krajnji kupac – pravna ili fizička osoba koja kupuje toplinsku energiju za vlastite potrebe od kupca toplinske energije na temelju obračuna toplinske energije,

17. kućanstvo – krajnji kupac koji kupuje toplinsku energiju za potrošnju u samostalnoj uporabnoj cjelini, ako se u toj samostalnoj uporabnoj cjelini ne obavlja registrirana gospodarska i druga djelatnost,

18. kupac toplinske energije – pravna ili fizička osoba koja u ime i za račun vlasnika i/ili suvlasnika zgrade/građevine obavlja djelatnost kupca toplinske energije u samostalnom, zatvorenom i centralnom toplinskom sustavu,

19. kupac toplinske energije u poteškoćama – kupac toplinske energije koji za razdoblje od najmanje 50 dana nije ispunio dospjele novčane obveze prema energetskim subjektima ili nije ispunio svoje obveze prema krajnjem kupcu,

20. ministar – ministar nadležan za energetiku,

21. Ministarstvo – ministarstvo nadležno za energetiku,

22. mjerilo toplinske energije – uređaj kojim se registrira količina isporučene toplinske energije na obračunskom mjernom mjestu, sukladno propisima iz područja mjeriteljstva i tehničkim uvjetima distributera toplinske energije, radi obračuna toplinske energije,

23. mjerilo za zgradu/građevinu – mjerilo toplinske energije za svaku zgradu/građevinu posebno, nalazi se u toplinskoj podstanici, smješteno je iza zajedničkog mjerila toplinske energije, služi za raspodjelu troškova toplinske energije, vlasništvo je svih suvlasnika zgrade/građevine,

24. mjesto razgraničenja – mjesto na kojem prestaje nadležnost jednog energetskog subjekta i prelazi na drugog energetskog subjekta ili kupca,

25. naknada za obavljanje djelatnosti kupca toplinske energije – naknada koja se sastoji od troškova za obavljanje djelatnosti kupca koja se plaća iz zajedničke pričuve suvlasnika zgrade/građevine,

26. naknada za poticanje učinkovitosti grijanja – naknada koja se sastoji od troškova za primjenu mjera učinkovitosti grijanja krajnjih kupaca koji nisu ugradili uređaje za regulaciju odavanja topline i uređaje za lokalnu razdiobu isporučene toplinske energije ili zasebna mjerila toplinske energije ili imaju ugrađene navedene uređaje, ali ih ne koriste odnosno kojima se raspodjela troškova toplinske energije ne radi prema očitanju uređaja iz članka 33. stavka 1. ovoga Zakona i koja se vodi na posebnom analitičkom knjigovodstvenom računu za zajednicu suvlasnika,

27. nazivna ulazna snaga – najveća moguća ulazna snaga postrojenja,

28. obračunsko mjerno mjesto – mjesto razgraničenja na kojem se nalazi mjerilo toplinske energije,

29. ogrjevna sezona – dio kalendarske godine u kojem se osigurava pogonska spremnost toplinskog sustava za isporuku toplinske energije za grijanje,

30. opskrba toplinskom energijom – energetska djelatnost koja završava mjestom razgraničenja između opskrbljivača i kupca toplinske energije, za koju je potrebno ishoditi dozvolu Agencije, osim ako drugačije nije propisano ovim Zakonom,

31. opskrbljivač toplinskom energijom – energetski subjekt koji je registriran za obavljanje energetske djelatnosti opskrbe toplinskom energijom, koji u centralnom toplinskom sustavu kupuje toplinsku energiju od proizvođača toplinske energije te sklapa ugovor o distribuciji s distributerom toplinske energije i prodaje toplinsku energiju kupcima toplinske energije, a u zatvorenom toplinskom sustavu kupuje ulazne količine energenta za transformaciju u toplinsku energiju i isporučuje toplinsku energiju kupcu toplinske energije radi obračuna toplinske energije,

32. ovlašteni predstavnik suvlasnika – fizička ili pravna osoba koju su suvlasnici samostalnih uporabnih cjelina unutar jedne zgrade/građevine ovlastili za zastupanje u postupcima koji proizlaze iz upravljanja, na temelju ugovora o upravljanju, odnosno međuvlasničkog ugovora,

33. priključna snaga – najveća dopuštena snaga koju predaje proizvodno postrojenje za transformaciju u vanjske instalacije ili distribucijsku mrežu, odnosno dopuštena snaga toplinske energije koju iz vanjskih instalacija ili distribucijske mreže može preuzeti kupac toplinske energije na mjestu razgraničenja, a propisana je termoenergetskom suglasnošću,

34. proizvodno postrojenje – svako postrojenje koje energent ili energiju pretvara u toplinsku energiju, poput kotlovnica, dizalica i/ili izmjenjivača topline,

35. proizvodnja toplinske energije – proizvodno postrojenje za transformaciju, ulazne količine energenta, u toplinsku energiju ukupno instalirane snage veće od 2 MW, osim ako drugačije nije propisano odredbama ovoga Zakona,

36. proizvođač toplinske energije – pravna ili fizička osoba koja je od Agencije dobila dozvolu za obavljanje energetske djelatnosti proizvodnje toplinske energije, osim ako drugačije nije propisano odredbama ovoga Zakona,

37. prosječna godišnja ulazna snaga – omjer ukupne godišnje energije dovedene postrojenju i ukupnog broja radnih sati u godini,

38. razdjelnik – uređaj za lokalnu razdiobu isporučene toplinske energije izmjerene na zajedničkom mjerilu toplinske energije na obračunskom mjernom mjestu,

39. samostalni toplinski sustav – toplinski sustav koji obuhvaća jednu zgradu/građevinu koja se sastoji od više samostalnih uporabnih cjelina i kojoj se isporučuje toplinska energija, a koji nema vanjski razvod cijevi,

40. toplinska energija – proizvedena energija nastala u proizvodnom postrojenju za transformaciju, sa svrhom zagrijavanja prostora i zagrijavanja potrošne tople vode ili energija korištena u tehnološke svrhe (vrela voda, topla voda ili para) ili za hlađenje prostora,

41. toplinska podstanica – sklop uređaja za cirkulaciju i regulaciju odavanja topline koji su sastavni dio unutarnjih instalacija krajnjih kupaca, a nalazi se unutar zgrade/građevine,

42. toplinska stanica – dio distribucijske mreže koji služi za transformaciju, regulaciju i/ili cirkulaciju medija za prijenos toplinske energije,

43. toplinski sustav – tehnički sustav koji se sastoji od uređaja i opreme za proizvodnju toplinske energije, unutarnjih i vanjskih instalacija ili distribucijske mreže te omogućuje opskrbu toplinskom energijom, a može biti samostalni, zatvoreni ili centralni toplinski sastav,

44. troškovi priključne snage – troškovi utvrđeni snagom iz termoenergetske suglasnosti zgrade/građevine, odnosno ako ne postoji termoenergetska suglasnost, utvrđuju se primjenom faktora 50 W/m3 grijanog prostora uz uvjet da tako utvrđena priključna snaga ne može biti veća od tehničkih mogućnosti distribucijske mreže i nazivnih vrijednosti opterećenja priključka, uključujući i mjerila toplinske energije,

45. učinkovit toplinski sustav centraliziranog grijanja i hlađenja – sustav centraliziranog grijanja ili hlađenja, odnosno centralni toplinski sustav i zatvoreni toplinski sustav koji koristi energiju iz obnovljivih izvora, otpadnu toplinu, toplinu dobivenu kogeneracijom, visokoučinkovitom kogeneracijom ili kombinaciju takve energije i topline sukladno članku 4. stavku 6. ovoga Zakona,

46. ukupni troškovi toplinske energije – troškovi koji se sastoje od individualnih troškova toplinske energije i zajedničkih troškova toplinske energije,

47. ulazna snaga – energija koja se dovodi postrojenju u jedinici vremena,

48. unutarnje instalacije – zajedničke instalacije krajnjih kupaca od obračunskog mjernog mjesta do radijatorskog ventila u samostalnoj uporabnoj cjelini u slučaju vertikalnog razvoda, odnosno do zasebnog mjerila toplinske energije, uključujući instalacije, radijatorske ventile i radijatore u zajedničkim dijelovima zgrade/građevine,

49. upravitelj zgrade – osoba koja raspolaže sredstvima zajedničke pričuve, pod uvjetima i na način utvrđenim ugovorom sklopljenim između njega i zajednice suvlasnika sukladno zakonu kojim se uređuje upravljanje zgradama,

50. vanjske instalacije – razvod cijevi vrelovodne, toplovodne i/ili parovodne mreže koje povezuju zgrade/građevine s jednom ili više kotlovnica u zatvorenom toplinskom sustavu,

51. visokoučinkovita kogeneracija – kogeneracija određena zakonom kojim se uređuju obnovljivi izvori energije i visokoučinkovita kogeneracija,

52. zajednica suvlasnika – pravna osoba koju čine vlasnici posebnih dijelova zgrade sukladno zakonu kojim se uređuje upravljanje i održavanje zgrada,

53. zajedničko mjerilo toplinske energije – uređaj kojim se registrira količina isporučene toplinske energije na obračunskom mjernom mjestu, služi za obračun isporučene toplinske energije,

54. zajednička potrošnja zgrade/građevine – potrošnja toplinske energije izmjerena na zajedničkom mjerilu toplinske energije umanjena za ukupni iznos potrošene toplinske energije izmjerene na zasebnim mjerilima toplinske energije ili određena kao dio izmjerene toplinske energije na zajedničkom mjerilu primjenom modela za raspodjelu i obračun troškova za isporučenu toplinsku energiju kod zgrada/građevina u kojima su ugrađeni uređaji za lokalnu razdiobu isporučene toplinske energije, koja se plaća iz zajedničke pričuve suvlasnika,

55. zajednički troškovi toplinske energije – troškovi utvrđeni na mjesečnom računu za upravitelja zgrade/građevine koji se sastoje od fiksnih troškova te sadržavaju naknadu za obavljanje djelatnosti kupca toplinske energije, naknadu za obavljanje djelatnosti opskrbe toplinskom energijom, troškove priključne snage te zajedničke potrošnje zgrade/građevine, uključujući i potrošnju toplinske energije za zajedničke dijelove zgrade/građevine, pri čemu se podmirenje zajedničkih troškova toplinske energije smatra redovitim održavanjem zajedničkih dijelova i uređaja zgrade i upravljanja zgradom, a troškovi su prikazani na računu upravitelja zgrade kao odvojena stavka od drugih stavaka koje naplaćuje upravitelj zgrade i plaćaju se iz zajedničke pričuve,

56. zasebno mjerilo toplinske energije – uređaj kojim se registrira količina isporučene toplinske energije u samostalnoj uporabnoj cjelini,

57. zatvoreni toplinski sustav – toplinski sustav koji obuhvaća više industrijskih i/ili stambeno-poslovnih zgrada/građevina, koji počinje mjestom preuzimanja ulaznog energenta za proizvodnju toplinske energije do mjesta razgraničenja s kupcem, a uključuje mjerila toplinske energije i vanjske instalacije, koje su kraće od 2000 metara i ima priključeno manje od 500 samostalnih uporabnih cjelina.«.

Članak 3.

U članku 4. iza stavka 4. dodaju se stavci 5., 6., 7., 8., 9. i 10. koji glase:

»(5) Radi ostvarivanja interesa Republike Hrvatske sudionici na tržištu toplinske energije dužni su planirati tehničke mjere kojima će povisiti udio obnovljivih izvora energije i otpadne topline i hladnoće za indikativna 2,2 postotna boda kao godišnji prosjek izračunan za razdoblja od 2021. do 2030., polazeći od udjela energije iz obnovljivih izvora energije i otpadne topline i hladnoće u centralnim i zatvorenim toplinskim sustavima u 2020. u Republici Hrvatskoj, izraženu kao postotak konačne brutopotrošnje energije prilagođene uobičajenim klimatskim uvjetima.

(6) Kako bi se osigurala učinkovitija potrošnja primarne energije i povećao udio energije iz obnovljivih izvora u opskrbi grijanjem i hlađenjem koji ulazi u mrežu, učinkovit toplinski sustav centraliziranog grijanja i hlađenja je sustav koji ispunjava sljedeće kriterije:

1. do 31. prosinca 2027., mora koristiti najmanje 50 % energije iz obnovljivih izvora, 50 % otpadne topline, 75 % topline dobivene kogeneracijom ili 50 % kombinacije takve energije i topline,

2. od 1. siječnja 2028. do 31. prosinca 2034., mora koristiti najmanje 50 % energije iz obnovljivih izvora, 50 % otpadne topline, 50 % energije iz obnovljivih izvora i otpadne topline, 80 % topline dobivene visokoučinkovitom kogeneracijom ili barem kombinaciju takve termalne energije koja ulazi u mrežu u kojoj je udio energije iz obnovljivih izvora najmanje 5 %, a ukupni udio energije iz obnovljivih izvora, otpadne topline ili topline dobivene visokoučinkovitom kogeneracijom najmanje 50 %,

3. od 1. siječnja 2035. do 31. prosinca 2039., mora koristiti najmanje 50 % energije iz obnovljivih izvora, 50 % otpadne topline ili 50 % energije iz obnovljivih izvora i otpadne topline, ili je to sustav u kojem je ukupan udio energije iz obnovljivih izvora, otpadne topline ili topline dobivene visokoučinkovitom kogeneracijom najmanje 80 % i, osim toga, ukupan udio energije iz obnovljivih izvora ili otpadne topline iznosi najmanje 35 %,

4. od 1. siječnja 2040. do 31. prosinca 2044., mora koristiti najmanje 75 % energije iz obnovljivih izvora, 75 % otpadne topline ili 75 % energije iz obnovljivih izvora i otpadne topline, ili je to sustav koji koristi najmanje 95 % energije iz obnovljivih izvora, otpadne topline i topline dobivene visokoučinkovitom kogeneracijom i, osim toga, ukupan udio energije iz obnovljivih izvora ili otpadne topline iznosi najmanje 35 %,

5. od 1. siječnja 2045. do 31. prosinca 2049., mora koristiti najmanje 75 % energije iz obnovljivih izvora, 75 % otpadne topline ili 75 % energije iz obnovljivih izvora i otpadne topline,

6. od 1. siječnja 2050. nadalje, mora koristiti samo energiju iz obnovljivih izvora, samo otpadnu toplinu ili samo kombinaciju energije iz obnovljivih izvora i otpadne topline.

(7) U slučaju izgradnje toplinskog sustava za centralizirano grijanje i hlađenje ili značajne rekonstrukcije postrojenja za proizvodnju toplinske energije sukladno zakonu kojim se uređuje gradnja, kako bi se toplinski sustav centraliziranog grijanja i hlađenja smatrao učinkovit, u trenutku kad taj sustav započne s radom isti mora osim uvjeta iz stavka 6. ovoga članka zadovoljiti i sljedeće uvjete:

1. nema povećanja korištenja fosilnih goriva, osim prirodnog plina, u postojećoj proizvodnji toplinske energije u odnosu na prosječnu godišnju potrošnju prethodne tri kalendarske godine punog rada prije rekonstrukcije, sukladno zakonu kojim se uređuje gradnja i

2. novi energent za proizvodnju toplinske energije u tom sustavu nije fosilno gorivo, osim prirodnog plina, do 2030.

(8) Proizvođač toplinske energije i distributer toplinske energije u centralnom toplinskom sustavu, odnosno proizvođač toplinske energije i opskrbljivač toplinskom energijom u zatvorenom toplinskom sustavu, s priključnom snagom većom od 5 MW, koji nije učinkovit toplinski sustav centraliziranog grijanja i hlađenja, dužni su izraditi plan za osiguravanje učinkovitije potrošnje primarne energije, za smanjenje distribucijskih gubitaka i povećanje udjela energije iz obnovljivih izvora u opskrbi grijanjem i hlađenjem, do 31. prosinca 2025. i svakih pet godina nakon toga, koji dostavljaju Agenciji na odobrenje, a sadržava mjere i kriterije za postizanje učinkovitog toplinskog sustava centraliziranog grijanja i hlađenja sukladno stavku 6. točkama 2. do 5. ovoga članka.

(9) Agencija će o davanju odobrenja iz stavka 8. ovoga članka odlučiti rješenjem najkasnije u roku od 60 dana od predaje urednog zahtjeva za odobravanje plana za osiguravanje učinkovitije potrošnje primarne energije, za smanjenje distribucijskih gubitaka i povećanje udjela energije iz obnovljivih izvora u opskrbi grijanjem i hlađenjem.

(10) Protiv rješenja Agencije iz stavka 9. ovoga članka nezadovoljna strana može pokrenuti upravni spor.«.

Članak 4.

U članku 5. iza stavka 8. dodaju se novi stavci 9. i 10. koji glase:

»(9) Jedinice lokalne samouprave s više od 35 000 stanovnika moraju izraditi planove za grijanje i hlađenje na način i pod uvjetima određenim u propisima kojima se uređuje energetska učinkovitost.

(10) U planovima iz stavka 9. ovoga članka, jedinice lokalne samouprave dužne su razmotriti zamjenu proizvodnog postrojenja na fosilna goriva i razvoj novih, i priključenje na postojeće učinkovite sustave centraliziranog grijanja i hlađenja.«.

Dosadašnji stavci 9. i 10. postaju stavci 11. i 12.

Članak 5.

U članku 6. iza stavka 3. dodaje se stavak 4. koji glasi:

»(4) Udruge koje imaju svojstvo pravne osobe, određeno zakonom kojim se uređuju udruge, mogu obavljati energetsku djelatnost iz stavka 1. ovoga članka na temelju rješenja iz stavka 3. ovoga članka kojim se dozvoljava udrugama obavljanje te djelatnosti sukladno zakonu kojim se uređuje energetski sektor pod uvjetima određenim za fizičke osobe.«.

Članak 6.

Članak 11. mijenja se i glasi:

»(1) Djelatnost kupca toplinske energije obavlja pravna ili fizička osoba, koja u ime i za račun vlasnika i/ili suvlasnika zgrade/građevine, koja se sastoji od više samostalnih uporabnih cjelina, na zajedničkom obračunskom mjernom mjestu, kupuje energent za proizvodnju toplinske energije u samostalnom toplinskom sustavu, odnosno kupuje toplinsku energiju od opskrbljivača toplinske energije u zatvorenom ili centralnom toplinskom sustavu.

(2) Djelatnost kupca toplinske energije je različita od energetske djelatnosti i obuhvaća stručno upravljanje, rukovanje i održavanje unutarnjih instalacija, izvještavanje i edukaciju krajnjih kupaca, organizaciju i nadzor nad ugradnjom, očitanjem i održavanjem uređaja za regulaciju odavanja topline i uređaja za lokalnu razdiobu isporučene toplinske energije i zasebnih mjerila toplinske energije, isporuku toplinske energije, obračun i naplatu isporučene toplinske energije, obračun i naplatu naknade za poticanje učinkovitosti grijanja i izdavanje računa krajnjem kupcu u zgradi/građevini u samostalnom, zatvorenom ili centralnom toplinskom sustavu radi naplate individualnih troškova toplinske energije i naknade za poticanje učinkovitosti grijanja, na temelju ugovora o potrošnji toplinske energije, sklopljenog s ovlaštenim predstavnikom suvlasnika, te obuhvaća izdavanje računa upravitelju zgrade na temelju ugovora sklopljenog s upraviteljem zgrade radi naplate zajedničkih troškova toplinske energije.

(3) Kupac toplinske energije mjesečno obračunava i naplaćuje krajnjem kupcu individualne troškove isporučene toplinske energije i naknadu za poticanje učinkovitosti grijanja, te mjesečno obračunava i naplaćuje upravitelju zgrade zajedničke troškove toplinske energije.

(4) Ako krajnji kupci nemaju upravitelja zgrade, individualni troškovi isporučene toplinske energije i naknada za poticanje učinkovitosti grijanja te zajednički troškovi toplinske energije obračunavaju se i naplaćuju krajnjim kupcima prema udjelu površine samostalne uporabne cjeline u ukupnoj površini svih samostalnih uporabnih cjelina priključenih na zajedničko mjerilo toplinske energije.

(5) Obavljanje djelatnosti iz stavka 1. ovoga članka na tržištu toplinske energije provodi se i organizira u skladu s potrebama krajnjih kupaca u Republici Hrvatskoj za postizanjem sigurne, pouzdane i kvalitetne isporuke toplinske energije u odnosu na:

1. pristup toplinskom sustavu,

2. primjenu slobodno ugovorene cijene,

3. dostupnost informacija,

4. kvalitetu usluge,

5. zaštitu okoliša,

6. zaštitu zdravlja, života i imovine građana,

7. mjere za zaštitu krajnjih kupaca toplinske energije,

8. povećanje korištenja obnovljivih izvora energije,

9. ostale slučajeve utvrđene odredbama ovoga Zakona.

(6) Odluka o sklapanju ugovora o potrošnji toplinske energije s pravnom ili fizičkom osobom koja obavlja djelatnost kupca toplinske energije donosi se isključivo na temelju odluke natpolovične većine glasova suvlasnika koja se računa po suvlasničkim dijelovima, a ne po broju suvlasnika.

(7) Na temelju odluke iz stavka 6. ovoga članka ovlašteni predstavnik suvlasnika sklopit će ugovor o potrošnji toplinske energije s pravnom ili fizičkom osobom koja obavlja djelatnost kupca toplinske energije, a koji se smatra sklopljenim sa svim krajnjim kupcima unutar zgrade/građevine.

(8) Ako se odluka iz stavka 6. ovoga članka ne donese do 10. rujna tekuće godine, ovlašteni predstavnik suvlasnika podnosi zahtjev za isporuku toplinske energije dosadašnjem opskrbljivaču toplinskom energijom u centralnom i zatvorenom toplinskom sustavu, odnosno upravitelju zgrade u samostalnom toplinskom sustavu, do 15. rujna tekuće godine i o tome obavještava suvlasnike.

(9) U slučaju podnošenja zahtjeva iz stavka 8. ovoga članka, ugovor o potrošnji toplinske energije smatra se sklopljenim s dosadašnjim opskrbljivačem u centralnom i zatvorenom toplinskom sustavu, odnosno upraviteljem zgrade u samostalnom toplinskom sustavu, danom primitka zahtjeva za isporuku toplinske energije od strane ovlaštenog predstavnika suvlasnika. Opskrbljivač u centralnom i zatvorenom toplinskom sustavu, odnosno upravitelj zgrade u samostalnom toplinskom sustavu u obvezi su prihvatiti zahtjev za isporuku toplinske energije od strane ovlaštenog predstavnika suvlasnika.

(10) Na temelju ugovora iz stavka 9. ovoga članka opskrbljivač toplinske energije u centralnom i zatvorenom toplinskom sustavu, odnosno upravitelj zgrade u samostalnom toplinskom sustavu, uz naknadu za obavljanje djelatnosti opskrbe, imaju pravo i na naknadu za obavljanje djelatnosti kupca toplinske energije, s obzirom na to da su uz djelatnost opskrbe toplinskom energijom, odnosno upravitelja zgrade dužni obavljati i djelatnost kupca toplinske energije.

(11) Odluka iz stavka 6., odnosno zahtjev iz stavka 8. ovoga članka donosi se za razdoblje ne kraće od jedne godine, uz mogućnost produljenja trajanja odluke, odnosno zahtjeva.

(12) Ako zajednica suvlasnika nema ovlaštenog predstavnika suvlasnika, odluku iz stavka 6. ovoga članka donosi jedan od suvlasnika na temelju pisane suglasnosti koju treba potpisati natpolovična većina suvlasnika, koja se računa po suvlasničkim dijelovima, a ne po broju suvlasnika, odnosno jedan od suvlasnika podnosi zahtjev iz stavka 8. ovoga članka. Opskrbljivač u centralnom i zatvorenom toplinskom sustavu, odnosno upravitelj zgrade u samostalnom toplinskom sustavu u obvezi su prihvatiti zahtjev za isporuku toplinske energije od strane jednog od suvlasnika, a koji se podnosi na temelju pisane suglasnosti koju treba potpisati natpolovična većina suvlasnika.

(13) Ako pravna ili fizička osoba iz stavka 1. ovoga članka obavlja djelatnost kupca za više samostalnih toplinskih sustava ili energetsku djelatnost iz članka 6. stavka 1. ovoga Zakona ili neku drugu registriranu djelatnost, obvezna je voditi odvojeno analitičko knjigovodstvo, u skladu sa zakonom kojim se uređuje računovodstvo, za svaku zgradu/građevinu, u skladu s člankom 46. stavkom 3. ovoga Zakona.

(14) Pravna ili fizička osoba iz stavka 1. ovoga članka dužna je u obavljanju svoje djelatnosti postupati u skladu s pravilnikom o općim uvjetima za isporuku toplinske energije iz članka 32. stavka 3. ovoga Zakona i pravilnicima iz članka 33. stavaka 14. i 15. ovoga Zakona.

(15) Agencija provodi nadzor nad primjenom općih uvjeta iz stavka 14. ovoga članka.

(16) Kupac toplinske energije dužan je sklopiti ugovor s osobom koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona radi obračuna isporučene toplinske energije, nadzora nad ugradnjom, očitanjem i održavanjem uređaja iz članka 33. stavka 1. ovoga Zakona.

(17) Kupac toplinske energije dužan je sklopiti ugovor s upraviteljem zgrade radi izdavanja računa i naplate zajedničkih troškova toplinske energije.

(18) Međusobni ugovorni odnosi iz stavaka 7., 9., 16. i 17. ovoga članka te obveze i odgovornosti kupca toplinske energije, upravitelja zgrade i osobe koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona uređuju se pravilnikom o općim uvjetima za isporuku toplinske energije iz članka 32. stavka 3. ovoga Zakona.

(19) Upravitelj zgrade na mjesečnom računu kojim se tereti zajednička pričuva dužan je iskazati zajedničke troškove toplinske energije kao odvojenu stavku od drugih stavaka koje naplaćuje iz zajedničke pričuve.

(20) Kupac toplinske energije dužan je voditi odvojeno analitičko knjigovodstvo za naplatu naknade za poticanje učinkovitosti grijanja, sukladno zakonu kojim se uređuje računovodstvo, te je akumulirana sredstva dužan čuvati ne više od pet godina nakon čega ih krajnji kupci moraju utrošiti namjenski sukladno članku 33. stavku 13. ovoga Zakona.

(21) Naknadu za obavljanje djelatnosti kupca toplinske energije određuje kupac toplinske energije pomoću financijskog modela određivanja preporučene naknade za obavljanje djelatnosti kupca toplinske energije prema pravilniku iz članka 33. stavka 15. ovoga Zakona, a obračunava se krajnjim kupcima prema suvlasničkim udjelima.

(22) Kupac toplinske energije dužan je jednom godišnje, do 1. lipnja tekuće godine za prethodnu godinu, dostaviti pisano izvješće o svom poslovanju unutar određene zgrade/građevine svim vlasnicima samostalnih uporabnih cjelina unutar te zgrade/građevine.

(23) Kupac toplinske energije dužan je uz mjesečni račun ili na mrežnim stranicama kupca toplinske energije objaviti informacije o energetskoj učinkovitosti i udjelu obnovljive energije u centralnom i zatvorenom toplinskom sustavu u kojem obavlja djelatnost u skladu s pravilnikom iz članka 33. stavka 15. ovoga Zakona.

(24) Informacije o udjelu energije iz obnovljivih izvora iz stavka 23. ovoga članka izražavaju se barem kao postotak konačne brutopotrošnje energije u grijanju i hlađenju dodijeljene krajnjim kupcima određenog toplinskog sustava, uključujući informacije o tome koliko je energije potrošeno za isporuku jedne toplinske jedinice krajnjem kupcu.«.

Članak 7.

Iza članka 11. dodaju se naslovi iznad članaka i članci 11.a, 11.b, 11.c i 11.d koji glase:

»Informacije o obračunu i potrošnji toplinske energije

Članak 11.a

(1) Kupac toplinske energije dužan je na mjesečnim računima za individualne troškove isporučene toplinske energije i naknadu za poticanje učinkovitosti grijanja ili zajedno s računima krajnjih kupaca, krajnjim kupcima u jasnom i razumljivom obliku, poštujući pravila o zaštiti podataka, staviti na raspolaganje sljedeće informacije o:

1. važećim stvarnim cijenama i ukupnim troškovima toplinske energije,

2. upotrijebljenom energentu za proizvodnju toplinske energije i povezanim godišnjim emisijama stakleničkih plinova, uključujući informacije za krajnje kupce koji se grijanjem ili hlađenjem opskrbljuju iz centralnih toplinskih sustava, te opis različitih poreza, pristojbi i tarifa koji se primjenjuju na obračun,

3. usporedbi sadašnje potrošnje toplinske energije krajnjeg kupca i potrošnje u istom razdoblju prošle godine, u grafičkom obliku i prilagođeno za grijanje i hlađenje u odnosu kada je sezona grijanja ili hlađenja,

4. kontaktnim podacima organizacija krajnjih kupaca, Agencije ili sličnih tijela, uključujući adrese mrežnih stranica, gdje se mogu pronaći informacije o dostupnim mjerama za poboljšanje energetske učinkovitosti, usporedivim profilima krajnjih kupaca i tehničkim specifikacijama uređaja za lokalnu razdiobu isporučene toplinske energije ili zasebnih mjerila toplinske energije tih krajnjih kupaca,

5. postupcima podnošenja prigovora iz članka 11.b ovoga Zakona ili alternativnim mehanizmima za rješavanje sporova,

6. usporedbi s prosječnim uobičajenim ili referentnim krajnjim kupcem iz iste kategorije krajnjih kupaca.

(2) U slučaju izdavanja elektroničkih računa, usporedba iz stavka 1. točke 6. ovoga članka može biti dostupna na mrežnim stranicama kupca toplinske energije, pri čemu poveznica na tu stranicu mora biti navedena na računima.

(3) Kupac toplinske energije dužan je dati informacije o emisijama stakleničkih plinova iz stavka 1. točke 2. ovoga članka samo krajnjim kupcima spojenim na centralni toplinski sustav čija je ulazna snaga veća od 20 MW.

(4) Informacije iz stavka 1. ovoga članka također mogu biti dostupne na mrežnim stranicama kupca toplinske energije i ažurirati se onoliko često koliko to omogućuju korišteni uređaji i sustavi za mjerenje.

(5) Kupac toplinske energije dužan je osigurati da krajnji kupci svoje račune i informacije o obračunu iz ovoga članka dobivaju besplatno i da imaju pristup svojim podacima o potrošnji na odgovarajući način i bez plaćanja.

Prigovor krajnjeg kupca

Članak 11.b

(1) Kupac toplinske energije dužan je omogućiti krajnjem kupcu podnošenje pisanog prigovora u svojim poslovnim prostorijama i bez odgađanja pisanim putem potvrditi njegov primitak.

(2) Prigovor iz stavka 1. ovoga članka podnosi se u vezi s radom kupca toplinske energije i ispostavljenim računima za krajnjeg kupca.

(3) Osim obveze iz stavka 1. ovoga članka, kupac toplinske energije dužan je krajnjem kupcu omogućiti podnošenje prigovora putem pošte ili elektroničke pošte.

(4) Kupac toplinske energije dužan je u poslovnim prostorijama i na svojim službenim mrežnim stranicama vidljivo istaknuti obavijest o načinu podnošenja prigovora iz stavaka 1. i 3. ovoga članka.

(5) Kupac toplinske energije dužan je u pisanom obliku odgovoriti na prigovor krajnjeg kupca iz stavaka 1. i 3. ovoga članka u roku od 15 dana od dana zaprimanja prigovora.

(6) Kupac toplinske energije dužan je voditi i čuvati evidenciju prigovora krajnjih kupaca iz stavaka 1. i 3. ovoga članka i odgovore na prigovore iz stavka 5. ovoga članka godinu dana od dana primitka pisanog prigovora krajnjeg kupca.

(7) Kupac toplinske energije koji pruža uslugu djelatnosti kupca toplinske energije mora održavati kvalitetu usluge u skladu s pravilnikom iz članka 33. stavka 14. ovoga Zakona i pravilima struke.

(8) Ako kupac toplinske energije u Republici Hrvatskoj obavlja djelatnosti iz članka 11. stavka 2. ovoga Zakona u nekoj drugoj državi članici Europske unije, tada razina obavljanja djelatnosti koju pruža u Republici Hrvatskoj mora biti najmanje iste kvalitete kao i razina obavljanja djelatnosti koju pruža u drugim državama članicama Europske unije.

(9) Podatke o obavljanju djelatnosti u nekoj drugoj državi članici Europske unije iz stavka 8. ovoga članka kupac toplinske energije dužan je dostaviti svake godine u svom izvještaju Agenciji.

(10) Na sva ostala pitanja vezana uz zaštitu krajnjih kupaca koja nisu uređena ovim Zakonom, na odgovarajući se način primjenjuju odredbe zakona kojim se uređuje područje zaštite potrošača.

Registar kupaca toplinske energije

Članak 11.c

(1) Svaka pravna ili fizička osoba koja obavlja djelatnost kupca toplinske energije upisuje se u Registar kupaca toplinske energije koji vodi Agencija.

(2) Registar iz stavka 1. ovoga članka mora minimalno sadržavati sljedeće podatke: naziv kupca, OIB i adresu kupca, grad u kojem kupac toplinske energije obavlja svoju djelatnost, broj zgrada/građevina u kojima kupac toplinske energije obavlja svoju djelatnost te druge bitne podatke.

(3) Podaci o kupcu iz Registra iz stavka 1. ovoga članka objavljuju se na mrežnim stranicama Agencije.

(4) Pravna ili fizička osoba koja obavlja djelatnost kupca toplinske energije dužna je o svakoj promjeni podataka iz Registra iz stavka 1. ovoga članka i o prestanku obavljanja djelatnosti kupca toplinske energije obavijestiti Agenciju u roku od osam dana od promjene podataka i prestanka obavljanja djelatnosti kupca toplinske energije.

(5) Osim obveze iz stavka 4. ovoga članka, pravna ili fizička osoba koja obavlja djelatnost kupca toplinske energije dužna je jednom godišnje, do 31. ožujka tekuće godine, dostaviti podatke o obavljanju djelatnosti kupca toplinske energije Agenciji u prethodnoj godini, u skladu s pravilnikom o općim uvjetima za isporuku toplinske energije iz članka 32. stavka 3. ovoga Zakona.

Osnovna ugovorna prava

Članak 11.d

(1) Svi krajnji kupci na zajedničkom obračunskom mjernom mjestu imaju pravo da im toplinsku energiju osigurava kupac toplinske energije, na temelju ugovora o potrošnji toplinske energije, bez obzira na to u kojoj je državi članici Europske unije taj kupac toplinske energije registriran, pod uvjetom da on poštuje pravila obavljanja djelatnosti kupca toplinske energije određena ovim Zakonom.

(2) Krajnji kupci imaju pravo na sklapanje ugovora o potrošnji toplinske energije u skladu s člankom 11. stavkom 7. ovoga Zakona, u kojem su navedeni:

1. podaci o kupcu toplinske energije, uključujući i adresu i kontakt kupca toplinske energije,

2. usluge koje se pružaju i ponuđene razine kvalitete usluge,

3. vrste ponuđenih usluga održavanja unutarnjih instalacija uključenih u ugovor za koje se ne plaćaju dodatne naknade, osim naknade za obavljanje djelatnosti kupca toplinske energije,

4. način na koji se mogu dobiti najnovije informacije o svim primjenjivim tarifama, naknadama i drugim stavkama od kojih se sastoji račun,

5. trajanje ugovora, uvjeti produljenja i prestanak ugovora i usluga, uključujući proizvode ili usluge koji su u paketu s tim uslugama te je li dopušten raskid ugovora bez naknade,

6. bilo koja naknada ili povrat sredstava koji se primjenjuju u slučaju nepridržavanja ugovorene razine kvalitete usluge, uključujući netočne ili zakašnjele račune,

7. metoda pokretanja postupaka za izvansudsko rješavanje sporova u skladu s člankom 11.a stavkom 1. točkom 5. ovoga Zakona,

8. informacije koje se odnose na prava krajnjih kupaca iz članka 11.b ovoga Zakona, uključujući informacije o obradi prigovora i sve informacije o obračunu i potrošnji toplinske energije iz članka 11.a ovoga Zakona, koje su jasno priopćene na računu ili na mrežnim stranicama kupca toplinske energije,

9. druge obveze i odgovornosti kupca toplinske energije i krajnjih kupaca iz pravilnika o općim uvjetima za isporuku toplinske energije iz članka 32. stavka 2. ovoga Zakona.

(3) Uvjeti obavljanja djelatnosti kupca toplinske energije za zgradu/građevinu moraju biti pošteni i unaprijed dobro poznati, a informacije vezane za uvjete pružanja djelatnosti kupca toplinske energije moraju biti pružene krajnjim kupcima prije sklapanja ugovora o potrošnji toplinske energije.

(4) Krajnji kupci dobivaju sažetak ključnih ugovornih uvjeta, uključujući cijene i tarife, napisan razumljivo, sažetim i jednostavnim jezikom.

(5) Kupac toplinske energije dužan je, na pisani zahtjev krajnjeg kupca, na transparentan način i bez dodatne naplate, krajnjem kupcu dati presliku ugovora i jasne informacije o primjenjivim cijenama i tarifama i standardnim uvjetima obavljanja djelatnosti kupca toplinske energije i uvjetima u pogledu pristupa uslugama grijanja, hlađenja i tople vode u kućanstvu i njihove uporabe.

(6) Kupac toplinske energije dužan je krajnje kupce obavijestiti o svakoj namjeri izmjene ugovornih uvjeta te o njihovu pravu na raskid ugovora o potrošnji toplinske energije.

(7) Kupac toplinske energije dužan je izravno i pravodobno, na transparentan i razumljiv način, obavijestiti krajnje kupce o svakoj promjeni naknade za obavljanje djelatnosti kupca toplinske energije koja se slobodno ugovara te o razlozima, preduvjetima i opsegu promjene, najkasnije 14 dana prije, a kad je riječ o krajnjim kupcima iz kategorije kućanstvo, najkasnije 30 dana prije stupanja promjene na snagu.

(8) Krajnji kupci mogu slobodno raskinuti ugovor o potrošnji toplinske energije ako ne prihvaćaju nove ugovorne uvjete ili promjenu cijene naknade za djelatnost kupca toplinske energije koja se slobodno ugovara, a o kojoj ih je obavijestio kupac toplinske energije na način i u roku određenom stavkom 7. ovoga članka.

(9) Kupci toplinske energije dužni su krajnjim kupcima ponuditi izbor načina plaćanja, pri čemu se ponuđenim načinima plaćanja ne smije provoditi neopravdana diskriminacija među kupcima, te svaka razlika u naknadama povezanima s načinima plaćanja ili sustavima predujmova mora biti objektivna, nediskriminacijska, proporcionalna i ne smije biti veća od izravnih troškova koje kupac toplinske energije snosi za uporabu posebnog načina plaćanja ili naknada u skladu sa zakonom kojim se uređuje platni promet.

(10) Sukladno stavku 9. ovoga članka krajnji kupci iz kategorije kućanstvo koji imaju pristup sustavima predujmova ne smiju u tim sustavima biti stavljeni u nepovoljan položaj.

(11) Kupac toplinske energije dužan je krajnjim kupcima ponuditi poštene i transparentne uvjete obavljanja djelatnosti kupca toplinske energije koji su napisani jednostavnim i nedvosmislenim jezikom te ne smiju sadržavati neugovorne prepreke za korištenje prava krajnjih kupaca, kao što je pretjerana ugovorna dokumentacija.

(12) Krajnji kupci moraju biti zaštićeni od nepoštenih i zavaravajućih metoda prodaje.

(13) Kupac toplinske energije dužan je sve relevantne informacije o ugovoru o potrošnji toplinske energije krajnjem kupcu s invaliditetom dati u pristupačnom formatu.

(14) Krajnji kupac koji je nezadovoljan kvalitetom usluge kupca toplinske energije ima pravo podnijeti prigovor sukladno članku 11.b ovoga Zakona.«.

Članak 8.

U članku 12. stavak 3. mijenja se i glasi:

»(3) Samostalni toplinski sustav s proizvodnim postrojenjem koje koristi obnovljive izvore energije može biti zajednica obnovljive energije u skladu s propisima kojima se uređuje područje obnovljivih izvora energije.«.

Članak 9.

U članku 15. stavku 9. riječi: »sukladno odredbama propisa kojim se uređuje područje energetske učinkovitosti« brišu se.

U točki 1. riječi: »ukupnom toplinskom snagom većom od 20 MW« zamjenjuju se riječima: »ukupnom prosječnom godišnjom ulaznom snagom većom od 10 MW«.

U točki 2. riječi: »ukupnom toplinskom snagom većom od 20 MW« zamjenjuju se riječima: »ukupnom prosječnom godišnjom ulaznom snagom većom od 10 MW«.

Točka 3. mijenja se i glasi:

»3. planira ili u značajnoj mjeri rekonstruira industrijsko postrojenje, sukladno zakonu kojim se uređuje gradnja, s ukupnom prosječnom godišnjom ulaznom snagom većom od 8 MW kako bi se procijenilo iskorištavanje otpadne topline na lokaciji i izvan lokacije;«.

Točka 4. mijenja se i glasi:

»4. planira ili u značajnoj mjeri rekonstruira uslužni objekt, sukladno zakonu kojim se uređuje gradnja, s ukupnom prosječnom godišnjom ulaznom snagom većom od 7 MW, kao što su postrojenja za pročišćavanje otpadnih voda i terminali za ukapljeni prirodni plin, kako bi se procijenilo iskorištavanje otpadne topline na lokaciji i izvan lokacije;«.

Iza točke 4. briše se točka, stavlja se točka sa zarezom i dodaje se točka 5. koja glasi:

»5. planira ili u značajnoj mjeri rekonstruira podatkovni centar, sukladno zakonu kojim se uređuje gradnja, s ukupnom nazivnom ulaznom snagom većom od 1 MW, uključujući, ali ne ograničavajući se na tehničku izvedivost, troškovnu učinkovitost i učinak na energetsku učinkovitost i lokalnu potražnju za toplinskom energijom, uključujući sezonsku varijaciju, u pogledu iskorištavanja otpadne topline za ispunjavanje ekonomski opravdane potražnje i povezivanja tog postrojenja na centralni toplinski sustav ili učinkovit toplinski sustav centraliziranog grijanja i hlađenja.«.

U stavku 10. riječi: »iz stavka 9. točke 2., 3. i 4. ovoga članka« zamjenjuju se riječima: »iz stavka 9. točaka 3. i 4. ovoga članka«.

U stavku 11. riječi: »točke 3. i 4.« brišu se.

Stavak 12. mijenja se i glasi:

»(12) Za izradu analize koristi i troškova iz stavka 9. ovoga članka ministar donosi pravilnik, kojim se uređuju metodologija i polazne pretpostavke, potreba provođenja analize koristi i troškova za procjene potencijala iz članka 17. ovoga Zakona, a koja se temelji na klimatskim uvjetima, gospodarskoj izvedivosti i tehničkoj prikladnosti, u smislu izvora i troškova te najučinkovitijih rješenja za ispunjavanje potreba za grijanjem i hlađenjem te se definiraju postupci za potrebnu analizu.«.

Iza stavka 13. dodaje se novi stavak 14. koji glasi:

»(14) Podatkovni centri s ukupnom nazivnom ulaznom snagom većom od 1 MW koriste otpadnu toplinu ili druge primjene za iskorištavanje otpadne topline, osim ako mogu dokazati da to nije tehnički ili gospodarski izvedivo u skladu s analizom troškova i koristi iz stavka 9. ovoga članka.«.

Dosadašnji stavak 14. postaje stavak 15.

U dosadašnjem stavku 15., koji postaje stavak 16., broj: »14.« zamjenjuje se brojem: »15.«.

Iza stavka 16. dodaju se stavci 17. i 18. koji glase:

»(17) Kada se na temelju procjene iz članka 17. ovoga Zakona i analize koristi i troškova iz stavka 9. ovoga članka utvrdi potencijal za primjenu visokoučinkovite kogeneracije i/ili učinkovitog toplinskog sustava centraliziranog grijanja i hlađenja, čije su koristi veće od troškova, investitor je dužan primijeniti rezultate analize koristi i troškova i napraviti postrojenje tako da bude visokoučinkovita kogeneracija i učinkovit toplinski sustav centraliziranog grijanja i hlađenja u skladu sa stavcima 2. i 9. ovoga članka.

(18) Analiza koristi i troškova iz stavka 9. ovoga članka i iz članka 17. stavka 5. ovoga Zakona može biti sastavni dio procjena utjecaja na okoliš sukladno zakonu kojim se uređuje zaštita okoliša i prirode.«.

Članak 10.

U članku 16. stavku 2. točka 1. mijenja se i glasi:

»1. sigurnosti elektroenergetskog i toplinskog sustava, postrojenja i prateće opreme,«.

Točka 2. mijenja se i glasi:

»2. alternativnih rješenja za izgradnju novog proizvodnog kapaciteta, kao što su rješenja za upravljanje potrošnjom i skladištenje energije,«.

Točka 11. mijenja se i glasi:

»11. doprinosa proizvodnog kapaciteta u ostvarivanju općeg cilja Europske unije od najmanje 32 % udjela energije iz obnovljivih izvora u bruto konačnoj potrošnji energije u Europskoj uniji u 2030., u okviru ispunjavanja međunarodnih obveza Republike Hrvatske za područje energetike i u skladu s propisima koji čine pravnu stečevinu Europske unije i«.

Stavak 3. mijenja se i glasi:

»(3) Pri odabiru energetskog rješenja, pri odlučivanju o izgradnji proizvodnih postrojenja izgradnja proizvodnog postrojenja visokoučinkovite kogeneracije na obnovljive izvore energije i korištenje otpadne topline za ostvarivanje uštede primarne energije u toplinskom sustavu ima prednost u odnosu na ostala proizvodna postrojenja i mogućnost državne potpore sukladno zakonu kojim se uređuju državne potpore.«.

Stavak 5. mijenja se i glasi:

»(5) Pri odabiru energetskog rješenja u postupku izdavanja energetskog odobrenja u obzir se uzima:

1. ishod sveobuhvatne procjene potencijala za učinkovitost u grijanju i hlađenju iz članka 17. ovoga Zakona i

2. ishod analize koristi i troškova iz članka 15. stavka 9. ovoga Zakona.«.

Iza stavka 5. dodaje se stavak 6. koji glasi:

»(6) Ministarstvo prikuplja informacije o dostupnim količinama topline za opskrbu toplinskom energijom i parametrima topline, broju planiranih radnih sati svake godine i geografskim lokacijama postrojenja sukladno dostavljenoj analizi troškova i koristi iz članka 15. stavka 9. ovoga Zakona. Ti se podaci objavljuju na mrežnim stranicama Ministarstva, uz poštovanje njihove moguće osjetljivosti.«.

Članak 11.

Članak 17. mijenja se i glasi:

»(1) Radi poticanja poboljšanja energetske učinkovitosti i korištenja obnovljivih izvora energije za grijanje i hlađenje, na prijedlog ministra, Vlada Republike Hrvatske donosi odluku o usvajanju sveobuhvatne procjene potencijala za učinkovito grijanje i hlađenje u Republici Hrvatskoj.

(2) Sveobuhvatna procjena potencijala za učinkovito grijanje i hlađenje iz stavka 1. ovoga članka sadrži sve elemente određene pravilnikom iz stavka 9. ovoga članka.

(3) Vlada Republike Hrvatske sveobuhvatnu procjenu iz stavka 1. ovoga članka ažurira svaki put kada se donese novi integrirani nacionalni energetski i klimatski plan ili njegova izmjena i/ili dopuna jer je sveobuhvatna procjena sastavni dio integriranog nacionalnog energetskog i klimatskog plana.

(4) Ministarstvo je obvezno u pripremi planova za grijanje i hlađenje, sveobuhvatnoj procjeni iz stavka 1. ovoga članka te politikama i mjerama uključiti dionike na koje utječu ti planovi, sveobuhvatna procjena, politike i mjere, istodobno osiguravajući da se ne otkrivaju niti objavljuju trgovinske tajne ili poslovne tajne koje su utvrđene kao takve.

(5) Za potrebe sveobuhvatne procjene iz stavka 1. ovoga članka provodi se analiza troškova i koristi za čitavo državno područje koja se temelji na klimatskim uvjetima, gospodarskoj izvedivosti i tehničkoj prikladnosti, a koja pridonosi lakšem utvrđivanju, u smislu izvora i troškova, najučinkovitijih rješenja za ispunjavanje potreba za grijanjem i hlađenjem, uzimajući u obzir načelo »energetska učinkovitost na prvom mjestu« u skladu s propisom kojim se uređuje područje energetske učinkovitosti.

(6) Ako se na temelju sveobuhvatne procjene iz stavka 1. ovoga članka i analize troškova i koristi iz stavka 5. ovoga članka utvrdi potencijal za primjenu visokoučinkovite kogeneracije i/ili učinkovitog toplinskog sustava centraliziranog grijanja i hlađenja iz otpadne topline, čije su koristi veće od troškova, Ministarstvo je obvezno poduzeti odgovarajuće mjere za razvoj infrastrukture za učinkovit toplinski sustav centraliziranog grijanja i hlađenja, za poticanje razvoja postrojenja za iskorištavanje otpadne topline, među ostalim u industrijskom sektoru, i za omogućavanje razvoja visokoučinkovite kogeneracije i uporabe grijanja i hlađenja iz otpadne topline i obnovljivih izvora energije.

(7) Ako se na temelju sveobuhvatne procjene iz stavka 1. ovoga članka i analize troškova i koristi iz stavka 5. ovoga članka ne utvrdi potencijal za primjenu visokoučinkovite kogeneracije i/ili učinkovitog toplinskog sustava centraliziranog grijanja i hlađenja iz otpadne topline, čije su koristi veće od troškova, uključujući administrativne troškove provedbe analize troškova i koristi iz članka 15. stavka 9. ovoga Zakona, Ministarstvo, zajedno s tijelima jedinica lokalne i područne (regionalne) samouprave, može izuzeti postrojenja iz zahtjeva utvrđenih u stavcima 1. i 5. ovoga članka.

(8) Ministarstvo donosi politike i mjere kojima se osigurava da se ostvari potencijal utvrđen u sveobuhvatnoj procjeni iz stavka 1. ovoga članka, koje sadrže elemente određene pravilnikom iz stavka 9. ovoga članka te obavješćuje o tim politikama i mjerama u okviru ažuriranja integriranog nacionalnog energetskog i klimatskog plana i izvješća o napretku provedbe integriranog nacionalnog energetskog i klimatskog plana.

(9) Ministar donosi pravilnik kojim se određuje sadržaj i elementi analize troškova i koristi iz članka 15. stavka 9. ovoga Zakona i stavka 5. ovoga članka i sveobuhvatne procjene potencijala za učinkovito grijanje i hlađenje iz stavka 1. ovoga članka.«.

Članak 12.

U članku 20. stavku 1. točki 1. iza riječi: »propisana« dodaju se riječi: »pravilnikom o«.

Članak 13.

U članku 27. iza točke 20. briše se točka, stavlja se zarez i dodaje se točka 21. koja glasi:

»21. proizvođače iz obnovljivih izvora energije i iz otpadne topline i hladnoće priključiti ili im ponuditi priključenje na distribucijsku mrežu, ako je ukupna priključna snaga distribucijske mreže veća od 25 MW, na temelju nediskriminirajućih kriterija, sukladno mrežnim pravilima za distribuciju toplinske energije iz članka 32. stavka 5. ovoga Zakona, ako mora zadovoljiti potražnju novih krajnjih kupaca i zamijeniti ili proširiti postojeće kapacitete za proizvodnju toplinske energije.«.

Članak 14.

U članku 29. stavku 1. točki 4. podstavku 6. iza riječi: »u skladu s« dodaju se riječi: »pravilnikom o«.

Iza točke 4. briše se točka, stavlja se zarez i dodaje se točka 5. koja glasi:

»5. odbiti pristup proizvođaču iz obnovljivih izvora energije i iz otpadne topline i hladnoće:

– u slučaju nedostatka kapaciteta zbog drugog proizvođača iz obnovljivih izvora energije i iz otpadne topline i hladnoće koji je već priključen,

– ako ne zadovoljava tehničke parametre potrebne za priključenje i ne osigurava pouzdan i siguran rad toplinskog sustava,

– ako bi omogućivanje pristupa izazvalo prekomjerno povećanje troškova toplinske energije krajnjim kupcima u odnosu na postojeće troškove toplinske energije,

– ako je postojeći sustav učinkovit toplinski sustav centraliziranog grijanja i hlađenja.«.

Članak 15.

U članku 31. stavku 2. iza riječi: »snage na distribucijskoj mreži«, stavlja se zarez i dodaju se riječi: »odbijanjem isključenja zgrade/građevine iz toplinskog sustava«.

Članak 16.

Naslov iznad članka 32. mijenja se i glasi: »Pravilnik o općim uvjetima za opskrbu toplinskom energijom, Pravilnik o općim uvjetima za isporuku toplinske energije i Mrežna pravila za distribuciju toplinske energije«.

U članku 32. stavak 1. mijenja se i glasi:

(1) Upravno vijeće Agencije, uz prethodno pribavljeno mišljenje distributera toplinske energije te aktivnih opskrbljivača toplinskom energijom, donosi pravilnik o općim uvjetima za opskrbu toplinskom energijom.«.

U stavku 2. riječi: »Općim uvjetima« zamjenjuju se riječima: »Pravilnikom o općim uvjetima za opskrbu toplinskom energijom«.

Iza točke 7. briše se točka, stavlja se zarez i dodaje se točka 8. koja glasi:

»8. pravo pristupa i pristupni vod, razvoj i održavanje vanjskih instalacija u zatvorenom toplinskom sustavu.«.

U stavku 3. riječi: »opće uvjete za isporuku toplinske energije, kojima« zamjenjuju se riječima: »pravilnik o općim uvjetima za isporuku toplinske energije, kojim«.

Točka 4. mijenja se i glasi:

»4. međusobni ugovorni odnosi između upravitelja zgrade, kupca toplinske energije i osobe koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona i kupca toplinske energije,«.

Iza točke 16. briše se točka, stavlja se zarez i dodaje se točka 17. koja glasi:

»17. postupanje Agencije u slučaju poremećaja cijena kojima se određuju ukupni troškovi toplinske energije na tržištu.«.

Članak 17.

Članak 33. mijenja se i glasi:

»(1) Vlasnici samostalnih uporabnih cjelina, u zgradi/građevini radi racionalnijeg korištenja energije ugrađuju uređaje za regulaciju odavanja topline i uređaje za lokalnu razdiobu isporučene toplinske energije (razdjelnik) u samostalnoj uporabnoj cjelini ili zasebna mjerila toplinske energije koja se mogu daljinski očitati.

(2) Obračun individualnih troškova toplinske energije temelji se na rezultatima očitanja uređaja iz stavka 1. ovoga članka.

(3) Iznimno od stavka 2. ovoga članka, obračun individualnih troškova toplinske energije temelji se na procijenjenoj potrošnji ili paušalnom iznosu samo ako osoba koja je ovlaštena baviti se ugradnjom, očitanjem i održavanjem uređaja iz stavka 1. ovoga članka nije dostavila očitanje za određeno obračunsko razdoblje ili krajnji kupac nije dostavio samoočitanje sukladno stavku 9. ovoga članka.

(4) Ako se ugrade uređaji za mjerenje potrošnje toplinske energije iz stavka 1. ovoga članka, tada se razlika podatka potrošnje toplinske energije izmjerena na zajedničkom mjerilu toplinske energije i mjerilu za zgradu/građevinu i razlika podataka potrošnje toplinske energije na mjerilu za zgradu/građevinu i podataka potrošnje toplinske energije izmjerene na uređajima za mjerenje potrošnje toplinske energije u svim samostalnim uporabnim cjelinama dijeli na sve samostalne uporabne cjeline sukladno odluci natpolovične većine glasova suvlasnika samostalnih uporabnih cjelina, koja se računa po suvlasničkim dijelovima, a ne po broju suvlasnika.

(5) U svim zgradama/građevinama primjenjuje se postupak izračuna toplinske energije iz stavka 4. ovoga članka ako postoji razlika između potrošnje između zajedničkog mjerila toplinske energije i mjerila za zgradu/građevinu i izmjerene potrošnje toplinske energije na uređajima za mjerenje potrošnje toplinske energije u svim samostalnim uporabnim cjelinama.

(6) Pri donošenju odluke o ugradnji zasebnih mjerila toplinske energije u zgradi/građevini potrebna je suglasnost kvalificirane većine suvlasnika, a pri donošenju odluke o ugradnji uređaja za lokalnu razdiobu isporučene toplinske energije suglasnost natpolovične većine suvlasnika koja se računa po suvlasničkim dijelovima, a ne po broju suvlasnika.

(7) Za sve samostalne uporabne cjeline koje imaju ugrađene uređaje za lokalnu razdiobu isporučene toplinske energije, sukladno stavku 1. ovoga članka, raspodjela i obračun troškova za isporučenu toplinsku energiju temelji se dijelom na očitanjima uređaja za lokalnu razdiobu isporučene toplinske energije.

(8) Uređaje iz stavka 1. ovoga članka očitava i odgovara za očitanje osoba koja je ovlaštena baviti se ugradnjom, očitanjem i održavanjem uređaja iz stavka 1. ovoga članka sukladno pravilniku iz stavka 14. ovoga članka i dostavlja ih kupcu toplinske energije radi obračuna troškova toplinske energije i informiranja krajnjih kupaca sukladno članku 11.a ovoga Zakona.

(9) Iznimno od stavka 8. ovoga članka, krajnji kupac može sam dostaviti očitanje uređaja iz stavka 1. ovoga članka na način određen pravilnikom iz stavka 14. ovoga članka.

(10) Osoba koja je ovlaštena baviti se ugradnjom, očitanjem i održavanjem uređaja sukladno pravilniku iz stavka 14. ovoga članka, a radi samo uslugu očitanja uređaja iz stavka 1. ovoga članka, ima pravo naplatiti krajnjim kupcima uslugu očitavanja sukladno uvjetima iz pravilnika iz stavka 14. ovoga članka.

(11) Krajnji kupci imaju pravo promijeniti osobu koja je ovlaštena baviti se ugradnjom, očitanjem i održavanjem uređaja sukladno pravilniku iz stavka 14. ovoga članka ako ne obavlja uslugu prema pravilima iz pravilnika iz stavka 14. ovoga članka.

(12) Krajnjim kupcima koji ne ugrade odnosno ne koriste ugrađene uređaje iz stavka 1. ovoga članka odnosno iste uklone, onesposobe ili su neispravni kupac toplinske energije obračunava i naplaćuje naknadu za poticanje učinkovitosti grijanja, u skladu s pravilnikom iz stavka 15. ovoga članka.

(13) Sredstva prikupljena iz naknade za poticanje učinkovitosti grijanja iz stavka 12. ovoga članka uplaćuju se na račun kupca toplinske energije sukladno članku 11. stavku 20. ovoga Zakona, kupac toplinske energije dužan je ta sredstva čuvati na računu ne duže od pet godina nakon čega se moraju utrošiti namjenski za poboljšanje energetske učinkovitosti u korištenju toplinske energije u zgradi/građevini krajnjih kupaca, sukladno zakonu kojim se uređuje graditeljstvo i energetska učinkovitost, te sukladno nacionalnim programima energetske obnove zgrada, i krajnji kupci mogu ta sredstva koristiti bilo kada i prije isteka roka od pet godina, za poboljšanje energetske učinkovitosti u korištenju toplinske energije u zgradi/građevini.

(14) Ministar donosi pravilnik kojim se uređuju tehnički zahtjevi za ugradnju, rad, očitavanje, održavanje i kontrolu ispravnosti uređaja iz stavka 1. ovoga članka i članka 33.a ovoga Zakona, kojim se uređuju:

1. strojarski radovi koje je potrebno obaviti na zgradi/građevini prethodno ili prilikom ugradnje uređaja iz stavka 1. ovoga članka i članka 33.a ovoga Zakona,

2. organizacija provedbe aktivnosti ugradnje uređaja iz stavka 1. ovoga članka i članka 33.a ovoga Zakona,

3. ugradnja, rad i održavanje sustava za daljinsko očitanje uređaja iz stavka 1. ovoga članka i članka 33.a ovoga Zakona,

4. kvaliteta usluge obavljanja djelatnosti kupca toplinske energije, odnosno ispravno održavanje unutarnjih instalacija u zgradama/građevinama,

5. tehnički, financijski i administrativno-poslovni uvjeti kvalificiranosti za obavljanje djelatnosti ugradnje, očitanja i održavanja uređaja iz stavka 1. ovoga članka i članka 33.a ovoga Zakona,

6. očitavanje, održavanje i kontrola ispravnosti uređaja iz stavka 1. ovoga članka i članka 33.a ovoga Zakona,

7. pod kojim uvjetima krajnji kupci mogu promijeniti osobu koja se bavi ugradnjom, očitanjem i održavanjem uređaja iz stavka 1. ovoga članka,

8. financijski model određivanja preporučene naknade za uslugu očitanja uređaja iz stavka 1. ovoga članka i

9. sustav ovlašćivanja i nadzora izvođača radova ugradnje uređaja iz stavka 1. ovoga članka i članka 33.a ovoga Zakona.

(15) Ministar donosi pravilnik o načinu raspodjele i obračunu troškova za isporučenu toplinsku energiju kojim se uređuju:

1. modeli raspodjele, obračun i naplata ukupnih troškova toplinske energije u toplinskim sustavima koja uključuje energiju za grijanje i hlađenje samostalnih uporabnih cjelina i zajedničkih dijelova zgrade/građevine i pripremu potrošne tople vode,

2. očitavanje sustava za daljinsko očitanje uređaja iz stavka 1. ovoga članka i članka 33.a ovoga Zakona,

3. financijski model određivanja naknade za poticanje učinkovitosti grijanja,

4. financijski model određivanja preporučene naknade za obavljanje djelatnosti kupca toplinske energije i

5. davanje informacija krajnjim kupcima o energetskoj učinkovitosti i udjelu energije iz obnovljivih izvora.

(16) Osoba koja je ovlaštena baviti se ugradnjom, očitanjem i održavanjem uređaja iz stavka 1. ovoga članka dužna je sklopiti ugovor s kupcem toplinske energije radi obračuna isporučene toplinske energije, nadzora nad ugradnjom, očitanjem i održavanjem uređaja iz stavka 1. ovoga članka u skladu s pravilnikom o općim uvjetima za isporuku toplinske energije iz članka 32. stavka 3. ovoga Zakona.«.

Članak 18.

Iza članka 33. dodaje se naslov iznad članka i članak 33.a koji glase:

»Uređaji s daljinskim očitanjem

Članak 33.a

(1) Distributer toplinske energije zadužen je da zgrada/građevina bude izvedena tako da su uređaj za regulaciju protoka toplinske energije, uređaj za mjerenje potrošnje toplinske energije odnosno zajedničko mjerilo toplinske energije i uređaj za mjerenje potrošne tople vode ugrađeni u svim toplinskim stanicama i podstanicama.

(2) Distributer toplinske energije, u skladu s mrežnim pravilima za distribuciju toplinske energije iz članka 32. stavka 5. ovoga Zakona u centralnom toplinskom sustavu, i kupac toplinske energije, u skladu s pravilnikom iz članka 33. stavka 14. ovoga Zakona u zatvorenom i samostalnom toplinskom sustavu, dužni su opremiti zajednička obračunska mjerna mjesta uređajima za mjerenje potrošnje toplinske energije i uređajima za mjerenje potrošne tople vode koji se mogu daljinski očitati i osigurati sustav za daljinsko očitanje tih uređaja.

(3) Kupci toplinske energije dužni su u skladu s pravilnicima iz članka 33. stavaka 14. i 15. ovoga Zakona osigurati sustav koji omogućava daljinsko očitanje mjerila za zgradu/građevinu u svim toplinskim sustavima.

(4) Osoba koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona dužna je osigurati sustav koji omogućava daljinsko očitanje uređaja za lokalnu razdiobu isporučene toplinske energije u svim toplinskim sustavima, u skladu s pravilnicima iz članka 33. stavaka 14. i 15. ovoga Zakona.

(5) Krajnji kupci dužni su u zgradi/građevini u kojoj su suvlasnici, u toplinskim podstanicama ugraditi mjerilo za zgradu/građevinu, koje se može daljinski očitati, u svim toplinskim sustavima u skladu s pravilnikom iz članka 33. stavka 14. ovoga Zakona.

(6) Priključenje na distribucijsku mrežu za distribuciju toplinske energije u centralnom toplinskom sustavu, priključenje na zatvoreni toplinski sustav i izgradnja samostalnog toplinskog sustava izvest će se tako da u zgradi/građevini svaka samostalna uporabna cjelina ima zasebno mjerilo toplinske energije za svaku samostalnu uporabnu cjelinu te odvojen vodomjer za mjerenje potrošnje tople vode i vodomjer za mjerenje potrošnje hladne vode te mjerilo za zgradu/građevinu, koji se mogu daljinski očitati.«.

Članak 19.

U članku 34. iza stavka 8. dodaju se stavci 9. i 10. koji glase:

»(9) Opskrbljivač plinom u obvezi javne usluge dužan je opskrbljivati plinom proizvođače toplinske energije u zatvorenom i centralnom toplinskom sustavu, odnosno kupca toplinske energije u samostalnom toplinskom sustavu po reguliranim uvjetima u količinama potrebnim za proizvodnju toplinske energije za opskrbu krajnjeg kupaca iz kategorije kućanstva.

(10) Proizvođač toplinske energije u zatvorenom i centralnom toplinskom sustavu, odnosno kupac toplinske energije u samostalnom toplinskom sustavu imaju pravo kupnje plina po reguliranim uvjetima, u količinama potrebnim za proizvodnju toplinske energije za opskrbu krajnjeg kupaca iz kategorije kućanstva, od opskrbljivača u obvezi javne usluge opskrbe plinom određenog odlukom Hrvatske energetske regulatorne agencije za distribucijsko područje na kojemu se nalaze proizvodni objekti.«.

Članak 20.

U članku 35. stavku 1. iza riječi: »dozvole« dodaje se riječ: »Agencije.«

Stavak 2. mijenja se i glasi:

»(2) Energetski subjekt iz stavka 1. ovoga članka za zgradu/građevinu unutar zatvorenog, odnosno centralnog toplinskog sustava može obavljati i djelatnost kupca toplinske energije ako ovlašteni predstavnik suvlasnika donese odluku o sklapanju ugovora o potrošnji toplinske energije s kupcem toplinske energije, u skladu s člankom 11. stavkom 6. ovoga Zakona, odnosno podnese zahtjev za isporuku toplinske energije u skladu s člankom 11. stavkom 8. ovoga Zakona.«.

Iza stavka 2. dodaju se stavci 3. do 8. koji glase:

»(3) Energetski subjekt iz stavka 1. ovoga članka dužan je proizvođače iz obnovljivih izvora energije i iz otpadne topline i hladnoće priključiti ili ponuditi priključenje na mrežu u zatvorenom toplinskom sustavu ako je ukupna priključna snaga mreže veća od 25 MW, na temelju nediskriminirajućih kriterija, ako mora zadovoljiti potražnju novih krajnjih kupaca i zamijeniti ili proširiti postojeće kapacitete za proizvodnju toplinske energije.

(4) Energetski subjekt iz stavka 1. ovoga članka, u zatvorenom toplinskom sustavu, ima pravo odbiti pristup proizvođaču iz obnovljivih izvora energije i iz otpadne topline i hladnoće:

– u slučaju nedostatka kapaciteta zbog drugog proizvođača iz obnovljivih izvora energije i iz otpadne topline i hladnoće koji je već priključen,

– ako ne zadovoljava tehničke parametre potrebne za priključenje i ne osigurava pouzdan i siguran rad toplinskog sustava,

– ako bi omogućivanje pristupa izazvalo prekomjerno povećanje troškova toplinske energije krajnjim kupcima u odnosu na postojeće troškove toplinske energije,

– ako je postojeći sustav učinkovit toplinski sustav centraliziranog grijanja i hlađenja.

(5) Opskrbljivač toplinskom energijom dužan je u slučaju odbijanja pristupa sustavu donijeti rješenje s razlozima odbijanja pristupa sustavu.

(6) Protiv rješenja opskrbljivača toplinskom energijom iz stavka 5. ovoga članka dopuštena je žalba koja se izjavljuje Agenciji.

(7) Nezadovoljna strana može protiv odluke Agencije pokrenuti upravni spor.

(8) Opskrbljivač toplinskom energijom koji odbije pristup sustavu zbog nedostatka kapaciteta ili drugih opravdanih razloga sukladno ovome članku mora, u razumnom vremenu, učiniti potrebne preinake i zahvate u sustavu da bi se omogućio pristup, ako su oni ekonomski isplativi ili ako ih je voljan financirati potencijalni korisnik.«.

Članak 21.

U članku 36. stavku 7. iza riječi: »utvrđenim« dodaju se riječi: »pravilnikom o«.

Članak 22.

U članku 37. stavku 2. iza riječi: »uređuju« dodaju se riječi: »pravilnikom o«.

U stavku 3. iza riječi: »usklađeni s« dodaju se riječi: »pravilnikom o«.

Članak 23.

U članku 44. stavak 1. mijenja se i glasi:

»(1) Uslugu upravljanja i održavanja dijela unutarnjih instalacija u zgradi/građevini od obračunskog mjernog mjesta u toplinskoj podstanici do ulaza u samostalnu uporabnu cjelinu krajnjeg kupca dužan je obavljati kupac toplinske energije.«.

U stavku 3. riječi: »općih uvjeta« zamjenjuju se riječima: »pravilnika o općim uvjetima«.

Iza stavka 4. dodaju se stavci 5. do 11. koji glase:

»(5) Krajnji kupac ne može obavljati preinake na unutarnjim instalacijama i instalacijama krajnjeg kupca, na zajedničkom mjerilu toplinske energije bez suglasnosti kupca toplinske energije i opskrbljivača toplinskom energijom.

(6) Krajnji kupac ne može obavljati preinake na uređajima iz članka 33. stavka 1. ovoga Zakona bez suglasnosti kupca toplinske energije i opskrbljivača toplinskom energijom.

(7) Kupac toplinske energije i opskrbljivač toplinskom energijom daju suglasnost iz stavka 5. ovoga članka ako je na temelju projektne dokumentacije unutarnjih instalacija i instalacija krajnjih kupaca te procjene tehničkih mogućnosti zgrade/građevine to moguće.

(8) Promjenom okolnosti za davanje suglasnosti iz stavka 5. ovoga članka ili istekom roka od godine dana od dana izdavanja ove suglasnosti ista se smatra nevažećom.

(9) Ovlašteni predstavnik suvlasnika, odnosno krajnji kupci dužni su distributeru toplinske energije i kupcu toplinske energije omogućiti nesmetan pristup toplinskim podstanicama i stanicama radi upravljanja uređajima i instalacijama smještenim unutar zgrade/građevine.

(10) Procjenu tehničkih mogućnosti iz stavka 7. ovoga članka smije izraditi samo ovlašteni projektant.

(11) Radove na preinakama i rekonstrukciji unutarnjih instalacija i instalacija krajnjih kupaca smije izvoditi samo pravna ili fizička osoba ovlaštena za takvu vrstu radova.«.

Članak 24.

Naslov iznad članka 45. mijenja se i glasi: »Isključenje iz toplinskog sustava«

Članak 45. mijenja se i glasi:

»(1) Pojedinačno izdvajanje samostalne uporabne cjeline krajnjeg kupca iz toplinskog sustava nije dopušteno.

(2) Isključenje zgrade/građevine iz toplinskog sustava dopušteno je uz ispunjavanje sljedećih uvjeta:

1. podnošenje zahtjeva za isključenje zgrade/građevine od strane ovlaštenog predstavnika suvlasnika na temelju prethodno postignute suglasnosti svih krajnjih kupaca na zajedničkom mjerilu toplinske energije, za izdvajanje svih samostalnih uporabnih cjelina unutar zgrade/građevine,

2. izrada glavnog projekta isključenja zgrade/građevine iz toplinskog sustava te ugradnje novog učinkovitijeg sustava grijanja i/ili pripreme potrošne tople vode koji je temeljen na obnovljivim izvorima energije od strane projektanta, odnosno ovlaštenog inženjera odgovarajuće struke, s izračunom potrošnje primarne energije za sustav grijanja i/ili pripreme potrošne tople vode i troškovno-optimalnom analizom usporedbe sadašnjeg sustava grijanja s tehničkim rješenjem znatno učinkovitijeg sustava temeljenog na obnovljivim izvorima energije, sukladno propisima kojima se uređuje gradnja,

3. izrada prikaza izvedivosti dostupnih visokoučinkovitih alternativnih sustava opskrbe energijom sukladno propisima iz područja gradnje,

4. pribavljene suglasnosti svih ovlaštenih predstavnika suvlasnika zgrada/građevina koje su priključene na zatvoreni toplinski sustav, u slučaju isključenja zgrade/građevine iz zatvorenog toplinskog sustava,

5. toplinski sustav iz kojeg se traži isključenje nije učinkovit toplinski sustav centraliziranog grijanja i hlađenja ili nema odobren plan iz članka 4. stavka 8. ovoga Zakona.

(3) Zahtjev za isključenje zgrade/građevine iz centralnog toplinskog sustava podnosi se distributeru toplinske energije koji je dužan odlučiti o zahtjevu u roku od 30 dana od predaje urednog zahtjeva iz stavka 2. ovoga članka.

(4) Zahtjev za isključenje zgrade/građevine iz zatvorenog toplinskog sustava podnosi se opskrbljivaču toplinskom energijom koji je dužan odlučiti o zahtjevu u roku od 30 dana od predaje urednog zahtjeva iz stavka 2. ovoga članka.

(5) Trošak isključenja zgrade/građevine iz toplinskog sustava sukladno stavku 2. ovoga članka snosi zajednica suvlasnika.

(6) Strana nezadovoljna odlukama iz stavaka 3. i 4. ovoga članka može izjaviti prigovor Agenciji.

(7) Agencija je dužna poduzeti mjere iz svoje nadležnosti te bez odgode, a najkasnije u roku od 30 dana od dana izjavljivanja prigovora, obavijestiti nezadovoljnu stranu u pisanom obliku o mjerama koje je u povodu prigovora poduzela.

(8) Ako nezadovoljna strana nije zadovoljna poduzetim mjerama ili u propisanom roku nije obaviještena o poduzetim mjerama, može pokrenuti upravni spor.«

Članak 25.

U članku 46. stavak 4. briše se.

Dosadašnji stavci 5., 6. i 7. postaju stavci 4., 5. i 6.

Članak 26.

U članku 48. stavci 2. i 3. mijenjaju se i glase:

»(2) Inspekcijski nadzor nad provedbom ovoga Zakona provode inspektori opreme pod tlakom Državnog inspektorata.

(3) Ako nadležni inspektor pri obavljanju inspekcijskog nadzora utvrdi da energetski subjekt odnosno kupac toplinske energije ne obavlja energetsku djelatnost, odnosno djelatnost kupca, a krajnji kupac toplinske energije ne postupa u skladu s odredbama ovoga Zakona, upravitelj zgrade ne obavlja djelatnost u skladu s odredbama ovoga Zakona, osoba koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona ne obavlja djelatnost u skladu s odredbama ovoga Zakona i propisa donesenih na temelju njega, osim ovlaštenja sukladno općim propisima, ima ovlaštenje rješenjem:

1. narediti otklanjanje utvrđenih nepravilnosti i nedostataka, uz određivanje roka za njihovo otklanjanje,

2. zabraniti obavljanje energetske djelatnosti ako nije pribavljena dozvola za obavljanje pojedine energetske djelatnosti sukladno odredbama ovoga Zakona,

3. zabraniti obavljanje djelatnosti kupca toplinske energije ako kupac toplinske energije nije upisan u Registar iz članka 11.c ovoga Zakona,

4. zabraniti gradnju proizvodnog postrojenja ako nije ostvareno pravo na izgradnju proizvodnog postrojenja sukladno članku 9. ovoga Zakona,

5. zabraniti radove na ugradnji uređaja iz članka 33. stavka 1. ovoga Zakona ako takve radove izvodi izvođač koji ne ispunjava uvjete za obavljanje tih djelatnosti prema posebnom propisu,

6. narediti obustavu daljnje gradnje ili korištenja proizvodnog postrojenja, odnosno obustavu opskrbe energijom ili korištenje energije ako se oprema za proizvodno postrojenje ne proizvodi, a takva postrojenja ne koriste, ne grade ili ne održavaju sukladno odobrenoj ili potvrđenoj dokumentaciji prema posebnim tehničkim ili drugim propisima te ako zbog toga postoji neposredna opasnost za stabilnost i sigurnost proizvodnih postrojenja, zdravlje ili život ljudi ili sigurnost prometa ili susjednih građevina,

7. zabraniti obavljanje djelatnosti osobi koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona ako ne obavlja djelatnost prema uvjetima iz pravilnika iz članka 33. stavka 14. ovoga Zakona,

8. zabraniti obavljanje djelatnosti upravitelju zgrade ako ne sklopi ugovor s kupcem toplinske energije.«.

Iza stavka 3. dodaje se stavak 4. koji glasi:

»(4) O žalbi protiv rješenja iz stavka 3. ovoga članka odlučuje unutarnja ustrojstvena jedinica za drugostupanjski upravni postupak u središnjem uredu Državnog inspektorata.«.

Članak 27.

Iza članka 48. dodaje se članak 48.a koji glasi:

»Članak 48.a

(1) Agencija nadzire provođenje odredbi ovoga Zakona i propisa donesenih na temelju ovoga Zakona te uredbi Europske unije čija se provedba osigurava ovim Zakonom, osim u slučajevima koji po posebnim propisima spadaju u nadležnost drugih tijela.

(2) Agencija provodi postupak nadzora sukladno odredbama ovoga Zakona, propisa kojim se uređuje energija i regulacija energetskih djelatnosti.

(3) Položaj stranke u postupku nadzora u smislu ovoga Zakona imaju energetski subjekti, kupci toplinske energije, krajnji kupci, osobe koje su ovlaštene baviti se ugradnjom, očitanjem i održavanjem uređaja iz članka 33. stavka 1. ovoga Zakona, upravitelji zgrada i druge pravne ili fizičke osobe protiv kojih Agencija vodi postupak koji je u njezinoj nadležnosti.

(4) Ako se nadzorom utvrdi da je povrijeđen ovaj Zakon ili propis donesen na temelju ovoga Zakona, Agencija može:

1. nadležnom tijelu podnijeti optužni prijedlog sukladno prekršajnom propisu,

2. izdati prekršajni nalog,

3. podnijeti kaznenu prijavu nadležnom tijelu zbog kaznenog djela,

4. poduzeti i druge mjere i izvršiti druge radnje koje je ovlaštena poduzeti i izvršiti na temelju ovoga Zakona i propisa kojim se uređuje energija i regulacija energetskih djelatnosti.«.

Članak 28.

Članak 49. mijenja se i glasi:

»(1) Novčanom kaznom u iznosu od 2650,00 do 66.360,00 eura kaznit će se za prekršaj pravna osoba koja je kupac toplinske energije ako:

1. sklopi ugovor o potrošnji toplinske energije s ovlaštenim predstavnikom suvlasnika bez postojanja odluke iz članka 11. stavka 7., odnosno zahtjeva iz članka 11. stavka 8. ovoga Zakona,

2. se ne upiše u Registar kupaca toplinske energije pri Agenciji sukladno članku 11.c stavku 1. ovoga Zakona,

3. ne obavlja svoju djelatnost kupca toplinske energije u skladu s pravilnikom o općim uvjetima za isporuku toplinske energije u skladu s člankom 11. stavkom 14. i člankom 32. stavkom 3. ovoga Zakona,

4. ne vodi računovodstveno razdvajanje djelatnosti, odnosno analitičko knjigovodstvo za svaku zgradu/građevinu sukladno članku 11. stavku 13., članku 13. stavku 5., članku 14. stavku 3., odnosno članku 46. ovoga Zakona,

5. ne dostavi podatke i informacije sukladno odredbama članka 11. stavka 22., članka 11.a i članka 11.c stavaka 2., 4. i 5. ovoga Zakona,

6. ne naplaćuje, odnosno ne primjenjuje naknadu za obavljanje djelatnosti kupca za svakog krajnjeg kupca u zgradi/građevini sukladno odredbama članka 11. stavka 21. ovoga Zakona,

7. ne odgovori u pisanom obliku na prigovor krajnjeg kupca u roku od 15 dana od dana izjavljivanja prigovora u skladu s člankom 11.b stavkom 5. ovoga Zakona,

8. ne primjenjuje kvalitetu usluge obavljanja djelatnosti kupca toplinske energije, odnosno ako neispravno održava unutarnje instalacije u zgradama/građevinama u skladu s pravilnikom iz članka 33. stavka 14. točke 4. ovoga Zakona,

9. ne koristi toplinsku energiju, pod uvjetima, na način i za namjenu utvrđenu sukladno članku 36. stavku 6. ovoga Zakona,

10. koristi toplinsku energiju suprotno uvjetima utvrđenim pravilnikom o općim uvjetima za opskrbu toplinskom energijom glede pouzdanog i točnog mjerenja preuzete toplinske energije u skladu s člankom 36. stavkom 7. ovoga Zakona,

11. ne omogući ovlaštenim osobama pristup mjernim uređajima i unutarnjim instalacijama, kao i mjestu priključka radi očitavanja, provjere ispravnosti, otklanjanja kvarova, zamjene i održavanja uređaja i izmještanja mjernih mjesta izvan objekta ili na granicu vlasništva ili obustave isporuke toplinske energije u slučajevima neovlaštenog korištenja toplinske energije ili neplaćanja dospjele obveze za isporučenu toplinsku energiju u skladu s utvrđenim rokovima i uvjetima sukladno članku 36. stavku 9. ovoga Zakona,

12. obavlja preinake na unutarnjim instalacijama bez prethodnog obavještavanja distributera i opskrbljivača toplinske energije iz članka 44. stavka 3. ovoga Zakona,

13. ne omogući pristup poslovnim knjigama sukladno članku 47. ovoga Zakona,

14. ne postupa prema rješenju nadležnog inspektora u skladu s člankom 48. stavkom 3. ovoga Zakona,

15. ne ugradi uređaje iz članka 33.a stavka 2. ovoga Zakona u zatvorenom toplinskom sustavu i samostalnom toplinskom sustavu u rokovima utvrđenim ovim Zakonom,

16. ne osigura sustav za daljinsko očitanje iz članka 33.a stavka 3. ovoga Zakona u rokovima utvrđenim ovim Zakonom,

17. ako ne primjenjuje modele raspodjele i obračun isporučene toplinske energije u skladu s pravilnikom iz članka 33. stavka 15. točke 1. ovoga Zakona,

18. ako ne primjenjuje mjerila za određivanje naknade za poticanje učinkovitosti grijanja i za određivanje preporučene naknade za obavljanje djelatnosti kupca toplinske energije u skladu s pravilnikom iz članka 33. stavka 15. točaka 3. i 4. ovoga Zakona.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka fizička osoba koja je kupac toplinske energije.

(3) Novčanom kaznom u iznosu od 30,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi kupca toplinske energije.

(4) Uz novčanu kaznu za prekršaj može se pravnoj osobi koja je kupac toplinske energije, a koja je počinila prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju djelatnosti kupca toplinske energije, izreći i zaštitna mjera u skladu s odredbama Prekršajnog zakona.

(5) Uz novčanu kaznu za prekršaj može se fizičkoj osobi koja je kupac toplinske energije, a koja je počinila prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju djelatnosti kupca toplinske energije, izreći i zaštitna mjera u skladu s odredbama Prekršajnog zakona.«.

Članak 29.

Iza članka 49. dodaju se članci 49.a, 49.b i 49.c koji glase:

»Članak 49.a

(1) Novčanom kaznom u iznosu od 2650,00 do 66.360,00 eura kaznit će se za prekršaj pravna osoba koja je energetski subjekt ako:

1. obavlja energetsku djelatnost bez dozvole za obavljanje energetske djelatnosti u skladu s člankom 6. stavkom 3. ovoga Zakona,

2. ne koristi građevine na temelju dokaza o vlasništvu ili prava korištenja iz ugovora o zakupu te drugog ugovora sklopljenog s vlasnikom građevine i/ili opreme za obavljanje energetske djelatnosti proizvodnje toplinske energije sukladno članku 9. stavku 2. ovoga Zakona,

3. ne osigura tajnost povjerljivih poslovnih podataka koje sazna od drugih energetskih subjekata i kupca u skladu s člankom 10. ovoga Zakona,

4. ne osigura stručno upravljanje, rukovanje i održavanje zatvorenim toplinskim sustavom u skladu s člankom 13. stavkom 2. ovoga Zakona,

5. opskrbu toplinskom energijom kupaca toplinske energije u zatvorenom toplinskom sustavu obavlja više opskrbljivača suprotno odredbi članka 13. stavka 3. ovoga Zakona,

6. ne prati odvojeno troškove proizvodnje toplinske energije od ostalih energetskih djelatnosti, a koji su vezani uz isporuku električne, odnosno toplinske energije, sukladno planiranim količinama potrebnim za isporuku, sukladno odredbi članka 15. stavka 6. ovoga Zakona,

7. proizvodna postrojenja koja se namjeravaju graditi ne udovoljavaju kriterijima utvrđenim u postupku izdavanja energetskog odobrenja sukladno članku 16. stavku 1. ovoga Zakona,

8. obavlja energetsku djelatnost distribucije toplinske energije bez sklopljenog ugovora o koncesiji za distribuciju toplinske energije ili ugovora o koncesiji za izgradnju energetskih objekata za distribuciju toplinske energije, odnosno obavlja energetsku djelatnost distribucije toplinske energije na području za koje je s drugim energetskim subjektom sklopljen ugovor o koncesiji sukladno članku 19. stavku 1. ovoga Zakona,

9. distributer toplinske energije ne ispunjava svoje obveze iz članka 27. ovoga Zakona,

10. ne izradi plan razvoja toplinske distribucijske mreže u skladu sa Strategijom energetskog razvoja i Programom provedbe Strategije energetskog razvoja te planovima i programima jedinica lokalne samouprave na čijem području obavlja energetsku djelatnost distribucije toplinske energije sukladno članku 28. stavku 1. ovoga Zakona,

11. plan razvoja distribucijske mreže ne sadrži sve minimalne elemente iz članka 28. stavka 2. ovoga Zakona,

12. ne dostavi informacije o provođenju plana razvoja distribucijske mreže jedinicama lokalne samouprave sukladno planovima i programima jedinice lokalne i područne samouprave te planu razvoja distribucijske mreže sukladno članku 28. stavku 4. ovoga Zakona,

13. neosnovano odbije pristup distribucijskoj mreži suprotno članku 29. stavku 1. točki 1. ovoga Zakona,

14. ne dostavi stranki rješenje s razlozima odbijanja pristupa u skladu s člankom 29. stavkom 2. ovoga Zakona,

15. ne postupa u skladu s pravilnikom o općim uvjetima za opskrbu toplinskom energijom, pravilnikom o općim uvjetima za isporuku toplinske energije i mrežnim pravilima za distribuciju toplinske energije iz članka 32. ovoga Zakona,

16. ne osigura da su uvjeti ugovora o opskrbi kupca toplinske energije koje nudi usklađeni s općima aktima iz članka 32. ovoga Zakona, a sukladno članku 37. stavku 3. ovoga Zakona,

17. obavlja energetsku djelatnost opskrbe toplinskom energijom bez dozvole Agencije, suprotno odredbi članka 35. stavka 1. ovoga Zakona,

18. ne izradi i na primjeren način javno ne objavi standardne uvjete za zaključenje ugovora o opskrbi kupca toplinske energije s unaprijed utvrđenim uvjetima sukladno članku 37. stavku 4. ovoga Zakona,

19. sklopi ugovor o opskrbi kupca toplinske energije koji ne sadrži sve minimalne elemente iz članka 37. stavka 5. ovoga Zakona,

20. ne poduzme mjere, unutar 24 sata, za ponovnu uspostavu opskrbe kupca koji je podmirio svoje dospjele obveze, odnosno bez odgađanja ne podnese zahtjev distributeru toplinske energije za ponovnu uspostavu opskrbe toplinskom energijom u skladu s člankom 38. stavkom 4. ovoga Zakona,

21. ne uspostavi opskrbu kupca toplinske energije, unutar 24 sata, ako se utvrdi da je kupcu toplinske energije neutemeljeno obustavljena opskrba toplinskom energijom u skladu s člankom 38. stavkom 5. ovoga Zakona,

22. ugovor o prodaji toplinske energije sklopi bez prethodne suglasnosti distributera toplinske energije suprotno odredbi članka 39. stavka 2. ovoga Zakona,

23. priključi građevinu na distribucijsku mrežu bez građevinske dozvole ili drugoga odgovarajućeg akta na temelju kojega se može graditi građevina suprotno odredbi članka 42. stavka 1. ovoga Zakona,

24. za obavljanje energetskih djelatnosti koje se obavljaju kao javna usluga ne primjenjuje iznose tarifnih stavki na temelju tarifne metodologije u skladu s člankom 15. stavkom 5., člankom 27. točkom 17. te člankom 34. ovoga Zakona,

25. ne omogući pristup poslovnim knjigama sukladno članku 47. ovoga Zakona,

26. ne postupa prema rješenju nadležnog inspektora u skladu s člankom 48. stavkom 3. ovoga Zakona,

27. ne vodi računovodstveno razdvajanje djelatnosti, odnosno analitičko knjigovodstvo za svaku zgradu/građevinu sukladno članku 13. stavku 5., članku 14. stavku 3., odnosno članku 46. ovoga Zakona,

28. ne izradi i ne primijeni plan za osiguravanje učinkovitije potrošnje primarne energije, za smanjenje distribucijskih gubitaka i povećanje udjela energije iz obnovljivih izvora u opskrbi grijanjem i hlađenjem sukladno članku 4. stavku 8. ovoga Zakona,

29. ne ugradi uređaje iz članka 33.a stavka 2. ovoga Zakona u centralnom toplinskom sustavu u rokovima utvrđenim ovim Zakonom,

30. kao dosadašnji opskrbljivač toplinskom energijom ne postupi po zahtjevu za isporuku toplinske energije od strane ovlaštenog predstavnika suvlasnika u centralnom ili zatvorenom toplinskom sustavu, sukladno članku 11. stavku 9. ovoga Zakona,

31. kao dosadašnji opskrbljivač toplinskom energijom ne postupi po zahtjevu za isporuku toplinske energije od strane jednog od suvlasnika u centralnom ili zatvorenom toplinskom sustavu, sukladno članku 11. stavku 12. ovoga Zakona,

32. neosnovano odbije pristup zatvorenom distribucijskom sustavu suprotno članku 35. stavku 4. ovoga Zakona,

33. ako isključi zgradu/građevinu iz toplinskog sustava bez ispunjavanja uvjeta ili suprotno uvjetima iz članka 45. stavka 2. ovoga Zakona.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka fizička osoba koja je energetski subjekt.

(3) Novčanom kaznom u iznosu od 30,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi koja je energetski subjekt.

(4) Uz novčanu kaznu za prekršaj može se pravnoj osobi koja je energetski subjekt, a koja je počinila prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju energetske djelatnosti, izreći i zaštitna mjera u skladu s odredbama Prekršajnog zakona.

(5) Uz novčanu kaznu za prekršaj može se fizičkoj osobi koja je energetski subjekt, a koja je počinila prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju energetske djelatnosti, izreći i zaštitna mjera u skladu s odredbama Prekršajnog zakona.

Članak 49.b

(1) Novčanom kaznom u iznosu od 2650,00 do 66.360,00 eura kaznit će se za prekršaj pravna osoba koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona ako:

1. ne obavlja svoju djelatnost u skladu s pravilnikom o općim uvjetima za isporuku toplinske energije iz članka 32. stavka 3. ovoga Zakona

2. ne obavlja svoju djelatnost u skladu s pravilnikom iz članka 33. stavka 14. ovoga Zakona

3. ne sklopi ugovor s kupcem toplinske energije u skladu s člankom 33. stavkom 16. ovoga Zakona

4. ne dostavi ili ne dostavi točne podatke o očitanju uređaja iz članka 33. stavka 1. ovoga Zakona kupcu toplinske energije sukladno pravilniku iz članka 33. stavka 14. ovoga Zakona

5. ne odgovori pravodobno na upit kupca toplinske energije vezano uz prigovor krajnjeg kupca iz članka 11.b ovoga Zakona sukladno pravilniku iz članka 32. stavka 3. ovoga Zakona

6. ne osigura sustav za daljinsko očitanje iz članka 33.a stavka 4. ovoga Zakona u rokovima utvrđenim ovim Zakonom

7. ne postupa prema rješenju nadležnog inspektora u skladu s člankom 48. stavkom 3. ovoga Zakona.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka fizička osoba koja je osoba koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona.

(3) Novčanom kaznom u iznosu od 30,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi osobe koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona.

(4) Uz novčanu kaznu za prekršaj može se pravnoj osobi koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona, a koja je počinila prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju djelatnosti, izreći i zaštitna mjera u skladu s odredbama Prekršajnog zakona.

(5) Uz novčanu kaznu za prekršaj može se fizičkoj osobi koja je ovlaštena baviti se ugradnjom, očitanjem i održavanjem uređaja iz članka 33. stavka 1. ovoga Zakona, a koja je počinila prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju djelatnosti, izreći i zaštitna mjera u skladu s odredbama Prekršajnog zakona.

Članak 49.c

(1) Novčanom kaznom u iznosu od 2650,00 do 66.360,00 eura kaznit će se za prekršaj pravna osoba koja je upravitelj zgrade ako:

1. ne sklopi ugovor s kupcem toplinske energije radi izdavanja računa i naplate zajedničkih troškova toplinske energije u skladu s člankom 11. stavkom 17. ovoga Zakona,

2. ne postupa prema rješenju nadležnog inspektora u skladu s člankom 48. stavkom 3. ovoga Zakona,

3. ne postupi po zahtjevu za isporuku toplinske energije od strane ovlaštenog predstavnika suvlasnika u samostalnom toplinskom sustavu, sukladno članku 11. stavku 9. ovoga Zakona,

4. ne postupi po zahtjevu za isporuku toplinske energije od strane jednog od suvlasnika u samostalnom toplinskom sustavu, sukladno članku 11. stavku 12. ovoga Zakona,

5. ako na mjesečnom računu kojim se tereti zajednička pričuva ne iskaže zajedničke troškove toplinske energije kao odvojenu stavku od drugih stavaka koje naplaćuje iz zajedničke pričuve, sukladno članku 11. stavku 19. ovoga Zakona.

(2) Novčanom kaznom u iznosu od 30,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi upravitelja zgrade.

(3) Uz novčanu kaznu za prekršaj može se upravitelju zgrade, koji je počinio prekršaj iz stavka 1. ovoga članka, ako postoji opasnost da će ponovno počiniti prekršaj u obavljanju djelatnosti, izreći i zaštitna mjera u skladu s odredbama Prekršajnog zakona.«.

Članak 30.

Članak 50. mijenja se i glasi:

»(1) Novčanom kaznom u iznosu od 1320,00 do 6630,00 eura kaznit će se za prekršaj fizička osoba koja je krajnji kupac ako obavlja preinake na unutarnjim instalacijama i instalacijama krajnjeg kupca, na zajedničkom mjerilu toplinske energije, bez suglasnosti kupca toplinske energije i opskrbljivača toplinskom energijom, sukladno članku 44. stavku 5. ovoga Zakona.

(2) Novčanom kaznom u iznosu od 1320,00 do 6630,00 eura kaznit će se za prekršaj fizička osoba koja je krajnji kupac ako uslugu upravljanja i održavanja dijela unutarnjih instalacija u zgradi/građevini ne obavlja osoba iz članka 44. stavka 1. ovoga Zakona.

(3) Novčanom kaznom u iznosu od 1320,00 do 6630,00 eura kaznit će se za prekršaj ovlašteni predstavnik suvlasnika ako se zgrada/građevina isključila iz zajedničkog toplinskog sustava, na zajedničkom mjerilu toplinske energije, ako nije ispunila uvjete iz članka 45. stavka 2. ovoga Zakona.

(4) Novčanom kaznom u iznosu od 2650,00 do 66.360,00 eura kaznit će se za prekršaj iz stavaka 1. i 6. ovoga članka pravna osoba koja je krajnji kupac.

(5) Novčanom kaznom u iznosu od 1320,00 do 6630,00 eura kaznit će se za prekršaj fizička osoba koja je krajnji kupac ako ne omogući ovlaštenim osobama pristup unutarnjim instalacijama radi utvrđivanja neovlaštenog korištenja toplinske energije sukladno članku 36. stavku 9. ovoga Zakona i pravilniku o općim uvjetima za isporuku toplinske energije iz članka 32. stavka 3. točke 9. ovoga Zakona.

(6) Novčanom kaznom u iznosu od 1320,00 do 6630,00 eura kaznit će se za prekršaj fizička osoba koja je krajnji kupac ako je pojedinačno izdvojila svoju samostalnu uporabnu cjelinu iz toplinskog sustava protivno članku 45. stavku 1. ovoga Zakona.

(7) Novčanom kaznom u iznosu od 1320,00 do 6630,00 eura kaznit će se za prekršaj fizička osoba koja je krajnji kupac ako ne omogući ovlaštenim osobama pristup mjernim uređajima i unutarnjim instalacijama, kao i mjestu priključka radi očitavanja, provjere ispravnosti, otklanjanja kvarova, zamjene i održavanja uređaja i izmještanja mjernih mjesta izvan objekta ili na granicu vlasništva ili obustave isporuke toplinske energije u slučajevima neovlaštenog korištenja toplinske energije ili neplaćanja dospjele obveze za isporučenu toplinsku energiju u skladu s utvrđenim rokovima i uvjetima sukladno članku 36. stavku 9. ovoga Zakona.«.

PRIJELAZNE I ZAVRŠNE ODREDBE

Članak 31.

(1) Energetski subjekti koji obavljaju energetske djelatnosti iz članka 6. stavka 1. Zakona o tržištu toplinske energije (»Narodne novine«, br. 80/13., 14/14., 102/14., 95/15., 76/18. i 86/19.) dužni su uskladiti svoje poslovanje s odredbama ovoga Zakona do 1. siječnja 2026.

(2) Pravna ili fizička osoba koja obavlja djelatnost iz članka 3. stavka 2. točke 6., koji je izmijenjen člankom 2. ovoga Zakona, obvezna je organizirati obavljanje te djelatnosti, sukladno odredbama članka 6. ovoga Zakona, do 1. siječnja 2026.

(3) Zajednica suvlasnika dužna je donijeti odluku iz članka 6. ovoga Zakona do 15. rujna 2025. za ogrjevnu sezonu 2025./2026.

(4) Ovlašteni predstavnici suvlasnika i gospodarski subjekt koji je registriran za obavljanje djelatnosti iz članka 3. stavka 2. točke 6., koji je izmijenjen člankom 2. ovoga Zakona, sklapaju ugovor o potrošnji toplinske energije iz članka 6. ovoga Zakona do 15. rujna 2025., ako isti već nije sklopljen.

(5) Ovlašteni predstavnici suvlasnika i gospodarski subjekt koji je registriran za obavljanje djelatnosti iz članka 3. stavka 2. točke 6., koji je izmijenjen člankom 2. ovoga Zakona, dužni su ugovore o potrošnji toplinske energije iz članka 6. ovoga Zakona, sklopljene do dana stupanja na snagu ovoga Zakona, uskladiti s odredbama ovoga Zakona do 1. siječnja 2026.

(6) Ako zajednica suvlasnika ne donese odluku iz članka 6. ovoga Zakona, odnosno ovlašteni predstavnici suvlasnika i gospodarski subjekt koji je registriran za obavljanje djelatnosti iz članka 3. stavka 2. točke 6., koji je izmijenjen člankom 2. ovoga Zakona, ne sklope odnosno ne usklade ugovore o potrošnji iz članka 6. ovoga Zakona, sukladno stavcima 3., 4. i 5. ovoga članka, poslove kupca toplinske energije za predmetnu zgradu/građevinu obavljat će dosadašnji opskrbljivač toplinske energije u centralnom i zatvorenom toplinskom sustavu, odnosno upravitelj zgrade u samostalnom toplinskom sustavu, sukladno odredbama ovoga Zakona.

(7) Kupci toplinske energije dužni su, u skladu s člankom 33.a stavkom 3., koji je dodan člankom 18. ovoga Zakona, osigurati sustav koji omogućava daljinsko očitanje mjerila za zgradu/građevinu u svim toplinskim sustavima do 1. siječnja 2027.

(8) Vlasnici samostalnih uporabnih cjelina, u skladu s člankom 17. ovoga Zakona, ugrađuju uređaje za regulaciju odavanja topline i uređaje za lokalnu razdiobu isporučene toplinske energije (razdjelnik) u samostalnoj uporabnoj cjelini ili zasebna mjerila toplinske energije do 1. siječnja 2027.

(9) Osoba koja je ovlaštena baviti se ugradnjom, očitanjem i održavanjem uređaja iz članka 17. ovoga Zakona dužna je, u skladu s člankom 33.a stavkom 4., koji je dodan člankom 18. ovoga Zakona, osigurati sustav koji omogućava daljinsko očitanje uređaja za lokalnu razdiobu isporučene toplinske energije, u svim toplinskim sustavima, do 1. siječnja 2026.

(10) Krajnji kupci dužni su ugraditi mjerilo za zgradu/građevinu koje se može daljinski očitati, u skladu s člankom 33.a stavkom 5. ovoga Zakona, koji je dodan člankom 18. ovoga Zakona, u svim toplinskim sustavima, do 1. siječnja 2027.

(11) Energetski subjekti, kupac toplinske energije, gospodarski subjekt koji ugrađuju i očitavaju uređaje iz članka 17. ovoga Zakona i članka 18. ovoga Zakona te upravitelj zgrade dužni su uspostaviti međusobne obvezne odnose, odnosno sklopiti ugovore, u skladu s odredbama ovoga Zakona, do 1. siječnja 2026.

(12) Opskrbljivač toplinskom energijom, kupac toplinske energije, osoba koja je ovlaštena baviti se ugradnjom, očitanjem i održavanjem uređaja iz članka 17. ovoga Zakona te upravitelj zgrade dužni su uskladiti svoje poslovanje s pravilnikom o općim uvjetima za opskrbu toplinskom energijom, pravilnikom o općim uvjetima za isporuku toplinske energije iz članka 16. ovoga Zakona do 1. siječnja 2026.

(13) Kupac toplinske energije i opskrbljivač toplinskom energijom dužni su uskladiti ugovor o opskrbi kupca toplinske energije iz članka 37. Zakona o tržištu toplinske energije (»Narodne novine«, br. 80/13., 14/14., 102/14., 95/15., 76/18. i 86/19.) s odredbama ovoga Zakona do 1. siječnja 2026.

(14) Distributer toplinske energije u centralnom toplinskom sustavu i kupac toplinske energije u zatvorenom i samostalnom toplinskom sustavu dužni su, u skladu s člankom 18. ovoga Zakona, ugraditi na svim zajedničkim obračunskim mjernim mjestima u toplinskim stanicama i podstanicama uređaje za mjerenje potrošnje toplinske energije i uređaje za mjerenje potrošne tople vode koji se mogu daljinski očitati do 1. siječnja 2027.

(15) Osoba koja je ovlaštena baviti se ugradnjom, očitanjem i održavanjem uređaja dužna je sklopiti ugovor s kupcem toplinske energije iz članka 33. stavka 16., koji je izmijenjen člankom 17. ovoga Zakona, do 1. siječnja 2026.

Članak 32.

(1) Upravni postupci započeti na temelju Zakona o tržištu toplinske energije (»Narodne novine«, br. 80/13., 14/14., 102/14., 95/15., 76/18. i 86/19.) nastavit će se i dovršiti sukladno odredbama toga zakona.

(2) Prekršajni postupci započeti na temelju Zakona o tržištu toplinske energije (»Narodne novine«, br. 80/13., 14/14., 102/14., 95/15., 76/18. i 86/19.) nastavit će se i dovršiti sukladno odredbama toga zakona.

Članak 33.

(1) Vlada Republike Hrvatske donijet će odluku iz članka 17. stavka 1., koji je izmijenjen člankom 11. ovoga Zakona, najkasnije do 1. srpnja 2026.

(2) Ministar će donijeti pravilnik iz članka 15. stavka 12., koji je izmijenjen člankom 9. ovoga Zakona, pravilnik iz članka 17. stavka 9., koji je izmijenjen člankom 11. ovoga Zakona i pravilnike iz članka 33. stavaka 14. i 15., koji su izmijenjeni člankom 17. ovoga Zakona, u roku od šest mjeseci od dana stupanja na snagu ovoga Zakona.

(3) Upravno vijeće Agencije će pravilnike iz članka 32. stavaka 1. i 3., koji je izmijenjen člankom 16. ovoga Zakona, uskladiti s odredbama ovoga Zakona u roku od šest mjeseci od dana stupanja na snagu ovoga Zakona.

(4) Agencija će Registar kupaca toplinske energije iz članka 11.c, koji je dodan člankom 7. ovoga Zakona, uskladiti s odredbama ovoga Zakona u roku od šest mjeseci od dana stupanja na snagu ovoga Zakona.

(5) Pravilnik o načinu raspodjele i obračunu troškova za isporučenu toplinsku energiju (»Narodne novine«, br. 99/14., 27/15. i 124/15.) ostaje na snazi do stupanja na snagu pravilnika iz članka 33. stavka 15., koji je izmijenjen člankom 17. ovoga Zakona.

(6) Opći uvjeti za opskrbu toplinskom energijom (»Narodne novine«, br. 35/14.) i Opći uvjeti za isporuku toplinske energije (»Narodne novine«, br. 35/14. i 129/15.) ostaju na snazi do stupanja na snagu pravilnika iz članka 32. stavaka 1. i 3., koji je izmijenjen člankom 16. ovoga Zakona.

Članak 34.

Ministarstvo gospodarstva će u roku od tri godine od dana stupanja na snagu ovoga Zakona provesti vrednovanje ovoga Zakona.

Članak 35.

Ovaj Zakon stupa na snagu osmoga dana od dana objave u »Narodnim novinama«, osim članka 19. koji stupa na snagu 1. listopada 2025.

Klasa: 022-02/25-01/20

Zagreb, 28. ožujka 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.